Edukacijos dalyviai bus supažindinti su meteoritų atsiradimu Žemėje, jų klasifikacija. Kartu su edukatoriumi galės ne tik teoriškai, bet ir praktiškai susipažinti su meteoritais (apžiūrėti įvairių rūšių meteoritus), sužinos, kokių meteoritų į Žemę nukrenta daugiausiai. Dalyviams bus pateikti įdomiausi faktai apie nukritusius meteoritus Žemėje, nuo didžiausio – Afrikoje, iki rečiausių, randamų mūsų planetoje. Lietuvoje nukritusių meteoritų apžvalga.
Vizualiai pamačius meteoritus, dalyviai bandys atskirti jų tipus.
Edukacijos metu bus aptarti mikrometeoritai, kurių kiekvienas iš mūsų galime rasti aplink.


Prano Mašioto laboratorija (nuotolinė paslauga)

Ar žinojote, kad vienas žymiausių vaikų rašytojų Pranas Mašiotas ne tik parašė apie 150 knygų, tačiau ir buvo atsidavęs mokytojas, mokęs vaikus matematikos ir fizikos? Šio užsiėmimo metu pažinsime rašytojo asmenybę ir išgirsime apie svarbiausius jo darbus. Kartu atliksime paties pedagogo aprašytus eksperimentus - aiškinsimės, kas nutinka pakaitintam metalo gabaliukui, klausysime ,,skambančių Vilniaus varpų“, plukdysime adatą ant vandens paviršiaus bei spręsime Prano Mašioto parengtus matematinius uždavinius skaitliukų ir aritmometro (mechaninės skaičiavimo mašinos) pagalba.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Grokim, šokim! 1-4 kl. išvykstamasis (Kauno m. ir Kauno raj.)

Kviečiame į nuotaikingą ir įspūdžių kupiną edukacinį užsiėmimą, kuriame įsisuksite į siautulingą šokio sūkurį! Užsiėmimo metu sužinosite, kuo šokių tradicija Lietuvoje buvo tokia svarbi kultūros raidai, išmoksite tradicinių šokių bei ratelių pagrindus, sužinosite, kuo skiriasi tautiniai ir stilizuoti šokiai. Taip pat, užsiėmimo dalyviai išmėgins tradicinius muzikos instrumentus ir sukurs nenustygstančią kapelą, o visas žinias užtvirtinsime interaktyvioje viktorinoje.
Edukatorius turi patirties vedant užsiėmimus asmenims su regos, proto negalia. Užsakant užsiėmimą grupei su specialiaisiais poreikiais, prašome apie tai informuoti rezervacijos formoje.
Išvykstamoji paslauga teikiama tik tokiu atveju, jei grupė ne mažesnė nei 18 vaikų.
Sudomino? Kviečiame užsisakyti ir išmėginti!

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Kodėl vienų svajonės pildosi, kitų – ne? Kokios sąlygos reikalingos norui materializuotis? Edukacija informatyvi ir interaktyvi, šalia to – relaksacinio pobūdžio, sutelkianti ir atpalaiduojanti. Jos metu atkreipiamas dalyvių dėmesys į sąžinę ir dorovingumą. Padedama suprasti, kad verta būti doram, nes tik doras žmogus gali būti ramus, o svajonės gimsta tik ramybėje... Ne ramybėje gimsta norai, kurie gali būti ir nenuoširdūs. Tai užsiėmimas, plečiantis akiratį, jungiantis rytų ir vakarų kultūras, atskleidžiantis žmogaus prigimtinį potencialą – proto galimybes, padedantis suvoki darnos vertę, primenantis etikos normas, įkvepiantis jų laikytis. Klausimų pagalba atskleidžiamos sąsajos tarp dviejų nematomų dalykų – garso ir proto . Susirinkusieji patiria, kad garsas gali būti ne tik girdimas, bet ir matomas... Tačiau įspūdingiausia būna tai, kad garsą, pasirodo, galima ir paliesti! Atrodytų, kad edukacija apie garsą, tačiau iš tiesų ji – apie proto galią, nes instrumentui skambėti ir norui materializuotis reikia tokių pačių sąlygų. Sužinoję svajonių pildymosi mechanizmą, dalyviai nusipiešia savo svajonių žemėlapį ir groja daugeliui dar nematytais instrumentais, o iš edukacijos išeina atsipalaidavę, pakylėti, nusiteikę optimistiškai, įkvėpti naujam , norimam gyvenimui... Nes dabar jie žino: svajonės pildosi!
Edukaciją veda jos autorė, pedagoginį išsilavinimą turinti ir dirbusi su vaikais kutūros centruose bei vasaros stovyklose tarpdisciplininė menininkė Agnė Dragūnaitė.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Baltijos gintaras. Aktyvi – kūrybinė edukacija 3 - 4 klasėms

Užsiėmimas padalintas į dvi dalis:

Pirma dalis.
Susitiksime Smiltinės pajūryje, kur mokinių lauks gintarais nusėta pajūrio atkarpa.

Pirmoji maloni patirtis – tai gintaro rinkimas.

Po to sužinos legendų kaip atsirado gintaras.

Stebėdami, kaip iš pušies varva sakai sužinos kaip iš tikro susidarė gintaras.

Kiekvienas turės galimybę pats pašlifuoti ir titnagu pagremžti gintarą.

Pažaisime senuosius daugeliui užmirštus žaidimus.

Stebėsite, kaip dega gintaro dulkės...

Užsiėmimas truks 60 minučių

Antra dalis.

Užsiėmimą pratęsime Užsakovo numatytoje vietoje. Tai dažniausia būna klasėje.

Per mikroskopą stebėsime prieš 30- 50 milijonų metų įkritusius gyvius ( inkliuzus )

Sužinosite apie didžiausią gintaro lobį rastą Juodkrantėje ( Klebso kolekciją )

Sužinosite apie žinomiausią meno kūrinį iš Baltijos gintaro – Gintaro kambarį.

Mokiniai gamins magnetuką ant šaldytuvo. Spalvins, inkrustuotas gintaro gabalėliais kurių prisirinks iš pajūrio. Trukmė 60 minučių.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Baltijos gintaras - istorija, apdirbimas, pritaikymas (išvažiuojamoji)

Pasakojimas apie Baltijos gintaro atsiradimą. Video medžiaga apie gintaro gaudymą, apdorojimą, suvenyrų kūrimą. Praktiniai užsiėmimai kaip atskirti tikrą gintarą, apdirbimas primityviais instrumentais. Suvenyro gamyba.


Pikseliai + matrica + optika = geras vaizdas

Susitikimo metu mokiniai susipažins su matricomis, jų tobulėjimu per 10 metų, kamerų ir fotoaparatų pikselių kiekiu ir jų įtaka šiandieninėje fotografijoje bei vaizde.  Turės galimybę palyginti fotografijų kokybės bei ryškumo pokyčius. Dalyviai susipažins su optinių objektyvų raida ir galimybėmis, jų pritaikymu naujiems fotoaparatams.
Praktinėje dalyje - įvairių modelių fotoaparatų paruošimas darbui, nustatomi pageidaujami parametrai, pageidaujamos optikos keitimas bei rankinis ir automatinis fokusavimas. Praktinėje dalyje suteikiama galimybė išbandyti įvairią optiką – nuo portretinės iki tolimo spektro vaizdo.

Paslauga teikiama tik kultūros ar meno įstaigoje

Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Bitininkė, edukatorė ir kepinių menininkė Cukraus Varna Daiva Pečiulienė su
 žolininke Almira Didžiokiene paruošė edukaciją, skirtą tiek mokiniams tiek darželius lankantiems vaikams.
BITĖS, VAŠKAS IR PYRAGAI

Pirmoje edukacijos dalyje žaismingai susipažinsime su bitininkystės istorija, tradicijomis ir papročiais, bičių gyvenimu, patyrinėsime bitučių namelį ir korius, išsiaiškinsime, kaip jos atrodo, kur gyvena, kur slepia medų ir kaip dezinfekuoja savo aplinką, augina vaikelius, kaip rengiasi ir kokius įrankius naudoja bitininkai, kokių gėrybių bitės suteikia žmogui....
Sužinosime kas yra bičių duonelė, pienelis ir pikis, paragausime skirtingų rūšių medučio...

Antrojoje  edukacijos dalyje artimiau susipažinsime su bičių vašku ir naudodamiesi tradicinėmis liaudiškos priemonėmis ir medžiagomis kursime autentiškas bičių vaško žvakeles.
 O trečiojoje dalyje jūsų lauks bendra komandinė tradicinio, lietuviško medaus pyrago gamyba.


Dar prieš šimtą metų kiekvieno tūlo žmogelio apdaras buvo kruopštaus rankų darbo tvarinys, dėvimas iki sudildavo paskutinis siūlelis. O šiandien mes turime tokias sąvokas, kaip „moraliai pasenęs“... Retas šiandien ugdo amato įgūdžius, tačiau tai, kas „vakar“ buvo išgyvenimo klausimas, šiandien mus kviečia tą patį amatą - audimą tyrinėti, gilinant inžinerinį suvokimą, ieškant identiteto, kuriant ryšius su savo krašto istorija ir palikimu. Užsiėmimo metu mokiniai tautosakos bei empirinių tyrinėjimų būdu supažindinami su audimo istorija ir technologijomis. Išbando sumažintas audimo staklytes, audimo technika pasigamina suvenyrą sau ar savo artimiesiems.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Edukacijos metu dalyviai supažindinami su vienu iš pagrindinių Lietuvos valstybės simbolių – tautine vėliava. Edukatorė pristato Lietuvos tautinę vėliavą, jos reikšmę ir vaidmenį šalies gyvenime, taip pat apžvelgia jos atsiradimo istoriją. Paaiškinama, kaip reikia gerbti Trispalvę, kokiomis progomis tautinė vėliava keliama bei kur ją galima pamatyti iškeltą kiekvieną dieną. Dalyviai pakviečiami į muziejaus ekspoziciją, kur pristatomi trijų pasvaliečių – K. Škirpos, J. Nistelio, V. Steponavičiaus, dalyvavusių pirmos lietuviškos trispalvės ant Gedimino kalno bokšto iškėlime, asmeniniai daiktai. Tautinės simbolikos ieškosime ir virtualios realybės akinių pagalba, nukeliavus į pokario laikus bei įsijautus į partizanų kasdienybę. Iš pamokos dalyviai išsineš ne tik pilietiškumo žinias, bet ir pačių rankomis pasigamintą, tautine atributika papuoštą raktų pakabuką.


Kultūros pažinimas per gamtą: gamtos pėdsekystė

Edukacinį užsiėmimą veda žinomas gamtininkas Andrejus Gaidamavičius. Jis moksleivius supažindins su gamtos pėdsekyste, kurią galima vadinti ir mokslu, ir menu. Gamtos pėdsekystė apima žvėrių ir paukščių pėdsakus, veiklos žymes, balsų atpažinimą. Mokiniai mokysis užfiksuoti rastus pėdsakus juos taisyklingai fotografuojant, perpiešiant, padarant gipso atspaudus. Taip pat mokysis pamėgdžioti įvairių gyvūnų balsus, prisivilioti gyvūnus garso įrašais, garso instrumentais. Pagrindiniai įgyjami gebėjimai yra šie: 1. Pėdsekystės gebėjimai bendrąja prasme, padedantys išugdytą pastabumą pritaikyti kitose srityse. 2. Orientavimasis natūralioje aplinkoje. 3. Gebėjimas dirbti su žemėlapiais. 4. Gebėjimas identifikuoti žvėrių ir paukščių rūšį pagal pėdsakus, maitinimosi žymes ir kt., kas praverstų ateityje naudojant panašius metodus kitų sričių gamtiniuose, archeologiniuose, kriminalistiniuose ir kituose tyrinėjimuose. 5. Įgyjami gebėjimai stebėti gyvūnus jų tiesiogiai netrikdant. Paslauga teikiama rudenį, žiemą ir pavasarį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Užsiėmimas vyksta slaptosios lietuviškos mokyklos ekspozicijoje, Kirdeikių sodyboje, muziejaus Aukštaitijos kaime, kur iš tiesų yra veikusi slaptoji mokykla. Programos dalyvius pasitinka „daraktorė“ ir veda dalyviams pamoką slaptojoje mokykloje. Atsižvelgus į užsiėmimo dalyvių amžių, aptariamas spaudos draudimo laikotarpis, knygnešių žygiai, lietuviškos knygos kelias į Didžiąją Lietuvą, mamos mokykla, slaptosios mokyklos, jų specifika ir skirtumai nuo šiuolaikinių mokyklų. Dalyviai įsitraukia į diskusijas apie lietuvių kalbos išsaugojimo galimybes spaudos draudimo metu, svarsto apie pilietinės atsakomybės svarbą bei bando įsijausti į tuometinių moksleivių gyvenimą - mokosi skaityti iš autentiškos anuomet išleistos maldaknygės slebizavimo būdu, bando rašyti grifeliu ant grifelinės lentelės bei surasti tinkamą slėptuvę nuo žandaro. PASTABA: sodyba, kurioje vedamos edukacijos, yra nešildoma, tad programa vykdoma tik šiltojo sezono metu, t. y. gegužės-rugsėjo mėn. Programa pritaikoma atsižvelgiant į dalyvių amžių.


Dabartinis sparčiai modernėjantis ir kompiuterizuotas pasaulis tolsta nuo gamtos ir realios aplinkos, kurioje gyvename. Šiandien daugelis vaikų, net ir kaime, nebepažįsta ne tik naminių gyvūnų, auginamų natūraliai, bet ir nebepastebi jų aplinkoje gyvenančių dažniausiai matomų gyvūnų - paukščių, nes šiandien paprasčiau juos ,,atrasti" plačiajame internete.
Programos dalyvių laukia smagi pažintinė-kūrybinė kelionė po paukščių pasaulį. Programos metu naudojami metodai, kurie padėtų dalyviams patiems pasijusti gamtininkais. Edukacinė programa vyksta kūrybinėse dirbtuvėse, kuriose gausu įvairiaspalvių skirtingų dydžių ir formų įdomių, neįprastų paukščių. Programos pradžioje dalyvius pasitinka įvairūs skirtingų paukščių balsai. Taip sukuriama temą atitinkanti kūrybinė aplinka, skatinanti mokinius generuoti idėjas, kelti klausimus, lavinti vaizduotę, kaupti informaciją, žinias ir jas kūrybiškai panaudoti. Įvadinėje edukacijos dalyje programos vadovas įtraukia vaikus į pokalbį, diskusiją apie jų aplinkoje gyvenančius  paukščius, stengdamas išsiaiškinti, kokius paukščius vaikai dažniausiai mato, pažįsta, kokius paukščius pastebėjo atvykę į pamario kraštą. Keliami klausimai: ,,Ar ilgauodegė zylė tikrai turi ilgą uodegą?, ,,Ar gali būti mėlynoji zylė? O  juodoji?", ,,Ar yra paukštis - liepsnelė? Edukatorius ragina vaikus pabūti gamtininkais-tyrėjais ir patiems surasti informaciją apie pamario paukščius, pasinaudojant mobiliaisiais telefonais. Atliekant kai kurias užduotis, mokiniai skirstomi grupėmis, kad galėtų aptarti, prieiti vieningos išvados, priimti sprendimą ir pateikti tinkamą atsakymą. Užduotis stengiamasi pateikti kūrybiškai, žaismingai, pvz., paukščių pamėgdžiojimų tekstų korteles ,,paukščių ansamblio vadovas" nusiima nuo paukščio sparno ar nusikabina nuo paukščio snapo, o paukštelių ruošinius kūrybinei užduočiai nusikabina nuo ,,medžio". Programos dalyviai išsineša naujų žinių bagažą, gerų emocijų ir pačių dekoruotus  medinius pakabinamus pamario paukštelius.


VIEŠOJI ĮSTAIGA "AUKŠTAITIJOS SIAURASIS GELEŽINKELIS"

Edukatorius - palydovas pasitiks moksleivius Anykščių geležinkelio stotyje. Pasisveikinsime, pažaisime susipažinimo žaidimą. Palydovė dalyvius ves apžiūrėti Anykščių geležinkelio stotį, viktorinos pagalba bus pristatyta siauruko istorija. Nuvesime į šimtamečio siauruko stoties antrąjį aukštą, kuriame ilgus metus gyveno stoties viršininkas. Vaikai susipažins su stoties viršininko gyvenimo būdu. Supažindinsime su geležinkelio inžineriniais statiniais (vandens bokštu, kolonėle ir kt.), išsiaiškinsime jų paskirtį, darbuotojais: traukinio mašinistais, palydove, supažindinsime su antros klasės vagonu ir važiuosime per Šventosios tiltą grožėtis nuostabiu Anykščių kraštovaizdžiu. Keliaujant siauruku 6 skrybėlių metodo pagalba vaikus skatinsime įsitraukti į kultūros paveldo išsaugijimą bei plėtrą ir aptarsime, kam ir kodėl siaurukas turėtų gyvuoti ir kaip jį pritaikyti vaikams bei suaugusiems. Programos trukmė – 1 val.


Šiaulių miesto savivaldybės viešoji biblioteka

„Inovatyviai paskui literatūrinį herojų“ remiasi bibliotekoje tautodailininkų sukurtų, sukauptų lėlių-literatūrinių herojų kolekcija (70 vnt.) ir liaudies pasakomis bei literatūriniais kūriniais, skirtais ikimokyklinio ir vyresnio amžiaus vaikams iki 12 metų. Tikslas – inovatyviomis formomis per sukurtą QR kodą, STEAM, Kahoot viktorinas supažindinti vaikus su kuo daugiau literatūros kūrinių. Veiklas sudarys 3 dalys: I dalyje pažintis su bibliotekoje esančia lėlių kolekcija, trumpa edukacija, kaip atsisiųsti QR kodo programėlę ir išklausyti ištraukų iš liaudies pasakų, žiūrėti trumpametražius filmukus. II dalyje dalyviai bus kviečiami į Kahoot viktorinas, susijusias su literatūriniais kūriniais ir jų herojais, pvz.: „Lietuvių liaudies pasakų herojai“, „Ar gerai pažįsti literatūrinį herojų“, „Svečiuose pas A. Lindgren“, K. Anderseno premijos laureatai“ ir pan. III dalyje, per STEAM edukacijas inovatyviai, naudodami kasdieninėje aplinkoje įprastas medžiagas (siūlus, vašką, popierių, dažus, klijus ir kt.), dalyviai kurs literatūrinių herojų aplinką. Visų užsiėmimų metu vyks gyvi ar audio garsiniai skaitymai.


Ekskursija po Kauno UNESCO Žaliakalnį (miesto-sodas)

2023 metų rugsėjo 18 d. Kauno modernizmo vertybė „Modernistinis Kaunas: Optimizmo architektūra, 1919–1939“ įrašyta į Pasaulio paveldo sąrašą. Vertybės teritorija apima Kauno Naujamiesčio ir Žaliakalnio teritorijas. Šioje ekskursijoje moksleivius kviečiame pasivaikščioti po istorinį Žaliakalnį, dabar žavintį žaluma ir mūriniais bei mediniais tarpukariniais pastatais. Žaliakalnio plėtra vyko įsisavinant carinės tvirtovės palikimą. Visa tai harmoningai įsiliejo į Kauno kraštovaizdį. Tarpukariu Žaliakalnis tapo antru sparčiausiai augančiu miesto rajonu po Naujamiesčio. Urbanistai ir architektai būtent čia sumaniai pritaikė modernias miesto planavimo ir vystymo idėjas. Ekskursijos metu moksleiviai sužinos kaip Kauno inžinierius Antanas Jokimas kartu su žinomu urbanistu Marium Frandsenu parengė naujojo rajono planą, kurį subraižė pagal Europoje itin populiarią miesto-sodo koncepciją. Susipažins su tuometiniame mieste susiklosčiusiomis gyvensenos tradicijomis. Supras daugialypę modernizmo prigimtį ir naujai kylančios modernios valstybės optimistinį mentalitetą. Ambicingos sostinės statybos glaudžiai persipynė su gamta ir lietuviškomis tradicijomis.
Ekskursijos metu moksleiviai aplankys Miesto-sodo teritoriją (Minties ir Gelių ratai), kurioje išsidėstę skirtingų istorinių stilių pastatai su eksterjerus puošiančiais tautiniais elementais bei žalumos oazėmis. Čia moksleiviai pamatys ir mažiau pasiturintiems gyventojams skirtus bendrabučius ir politikų, advokatų bei artistų miesto vilas, dviejų ar trijų aukštų daugiabučius namus. Kartu su moksleiviais aplankysime vieną didžiausių Ąžuolų girių Europoje – Ąžuolyno parką bei tarpukariu suformuotą ir iki šiol išlikusį sveikatingumo kompleksą – fizinės kultūros rūmus (Lietuvos sporto universitetas) bei čia pat iškilusį nacionalinį stadioną. Nueisime ir iki Krašto apsaugos ministerijos Ginklavimo valdybos Tyrimų laboratorijos (dabar KTU chemijos fakultetas), veikusios 1937-1940 m.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Programos „Grafikos meno paslaptys Janinos Monkutės-Marks muziejuje" dalyviai supažindinami su išeivės, Janinos Monkutės-Marks asmenybe, jos kūrybos keliu ir jos vardo muziejaus atsiradimo istorija. Aptariama Janinos Monkutės-Marks labai mėgta grafikos meno technika - iškiliaspaudė ir apžiūrima originalių menininkės sukurtų linoleumo ir medžio raižinių atspaudų kolekcija. Aptariama grafikos technika– iškiliaspaudė ir jos subtilybės. Praktinio užsiėmimo metu moksleiviai skatinami sukurti individualius grafikos raižinius - iškiliaspaudes ir įgyvendinti 1-2 atspaudus ant popieriaus lapo naudojant šaukštą. Visus susikurtus atspaudus moksleiviai pasiima prisiminimui. Programa vykdoma Janinos Monkutės-Marks muziejaus-galerijos ekspozicijų salėse, muziejaus įkūrėjos kūrinių apsuptyje, kurie nuteikia programos dalyvius pozityviai ir padeda atsiskleisti jų kūrybiškumui.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Pažįstame savo kultūros šaknis – žinome, kas esame! Mūsų protėviai baltai paliko daugybę senovės pasaulėvaizdžio ženklų, kuriuos šiandien neretai suvokiame tik kaip etnografinį dekorą. Kaime langinės išraitytos augaliniais ar geometriniais motyvais, tautiniai drabužiai išpuošti įvairiais ratukais, rombukais, gėlėmis, o ko vien verti išpiešti palinkėjimai ant kraičio skrynių... Užsiėmime kviečiame pažvelgti mūsų protėvių akimis į šiuos senuosius ženklus. Mėginsime įsivaizduoti plokščią pasaulį, gimusį iš dvynių, stovintį ant kažkokio gyvūno nugaros, augantį medžio pavidalu. Įkvėpti šių vaizdinių, dalyviai patys sukurs gyvybės medžio piešinį ir atspaus jį ant audinio štampavimo technika.


Edukacija "Aktorinis meistriškumas" išvažiuojamoji (7-12 klasėms)

Jaunų žmonių, ypač tų, kurių asmenybės dar tik formuojasi, kūrybiškumą dažniausiai varžo baimė klysti, kitų nuomonė, kompleksai dėl tam tikrų savo trūkumų. Todėl šiose dirbtuvėse bus sukurta nauja, kūrybai ir laisvei skirta erdvė, kurioje dalyviai, atlikdami teatro profesionalų naudojamus judesio pratimus, išmoks: • pažinti savo privalumus ir trūkumus; • atrasti individualią raišką;• sustiprinti pasitikėjimą savimi • išlaisvinti kūrybiškumą; • susikoncentruoti; • tobulinti analitinius gebėjimus ir savirefleksiją. Šie gebėjimai ypač svarbūs ugdant savimi pasitikinčią ir kūrybingą asmenybę, gebančią save analizuoti ir tobulinti bei siekti užsibrėžtų tikslų ir svajonių. Kūrybines dirbtuves ves Alytaus miesto teatro aktoriai Povilas Adomaitis ir  Tomas Pukys , kurių išskirtinė domėjimosi sritis – scenos judesys. Povilas profesines žinias nuolat gilina scenos judesio ir psichofizikos srities seminaruose ir dirbtuvėse, turi scenos judesio dėstymo patirties, o nuo 2019 m. rengia kūrybinės laisvės laboratorijas suaugusiesiems, vaikams ir paaugliams visoje Lietuvoje. Tomas – nuo 2018 m. Alytaus teatre kuriantis vaidmenis spektakliuose, judesio spektakliuose ir dalyvaujantis gausybėje kitų renginių. Unikali judesio plastika, energija, profesionalumas ir išvermė – stipriosios Tomo savybės, leidžiančios sukurti išskirtinius vaidmenis, kuriuose vyrauja proto ir kūno dermė.


2017 m. pradžioje ant Gedimino kalno prasidėję archeologiniai tyrimai truko ne vienerius metus. Tyrimų rezultatai – ypač reikšmingi! Čia buvo rasti 1863–1864 m. sukilimo vadų ir dalyvių palaikai. Kaip? Kodėl? Kokiu būdu šių žmonių palaikai buvo užkasti bene pačiame miesto centre? Kuo ypatinga buvo Gedimino pilis ir teritorija aplink ją tuo laikotarpiu? Kas buvo jie- sukilėliai? Į šiuos ir dar kitus klausimus atsakysime užsiėmimo metu, kur analizuosime, ieškosime, nagrinėsime įvairią ikonografinę medžiagą, archeologinius radinius, spręsime įvairias užduotis. Tikimės, jog užsiėmimas prisidės prie pilietiškos, kultūriškai sąmoningos bei atsakingos, kritinį mąstymą turinčios asmenybės formavimo.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Lietuvos teatro, muzikos ir kino muziejus

Užsiėmimas vyksta muziejaus salėje, kur skirtingų klasių moksleiviai supažindinami su kino profesijomis.Vėliau trumpai pristatoma režisieriaus Arūno Žebriūno kūryba bei jo filmas „Gražuolė“, kurio fragmentą moksleiviai mėgina patys suvaidinti. Kiekvienas dalyvis turi pareigas ir užduotis: kas vadovauja visam filmavimui – paskirtas režisieriumi, kas filmuoja, kas vaidina, kas parenka rekvizitą, kas tvarko apšvietimą, kas laiko pliauškę ir t.t. Viskas vyksta kaip tikrame filmavime. Filmavimo procesą galima stebėti dideliame ekrane. Po filmavimo visi pasižiūrime nufilmuotą medžiagą, aptariame, kaip sekėsi dirbti, įvardiname, kas pavyko, o ką buvo galima atlikti kitaip.


Pasvalio Mariaus Katiliškio viešoji biblioteka

Edukacinė programa „Išėjęs sugrįžti: rašytojas Marius Katiliškis“ leis jums sužinoti apie rašytoją tai, ko nerasite vadovėliuose. O tai, kas yra vadovėliuose, atrasite iš naujo. Kitaip pažvelgsite į mokykloje skaitytus kūrinius ir girdėtus faktus. Keliausite kartu su Mariumi per jo gyvenimo klajonių ir kūrybos stoteles, nuo gimtųjų Gruzdžių, Katiliškių, iš kurių pasiskolino sau vardą iki Pasvalio, kur dirbo bibliotekos vedėju, nuo pabėgėlių stovyklų Vokietijoje iki paties pastatyto šeimos namo Lemonte, Jungtinėse Amerikos Valstijose... Nepasiklysti padės ant lubų išpieštas stilizuotas rašytojo gyvenimo kelio žemėlapis. Rasite fotografijas, dokumentus, autentiškas knygas, galėsite žvilgtelėti į rašytojo rankinį laikrodį ar pypkių kolekciją, rašomąjį stalą, rašomąją mašinėlę, karo metų dienoraštį... Stotelėse įrengtuose atvartuose, tarsi knygose – rašytojo tekstai nuo pirmųjų eilėraščių iki paskutinio romano, rankraščiai, publikacijos spaudoje... Prisėsite ant interaktyvių suolelių ir paklausysite aktoriaus Dainiaus Svobono įgarsintų Mariaus Katiliškio kūrinių ištraukų. Čia pilna mažyčių siurprizų, pasislėpusių už įvairių pasukamų, atverčiamų, paspaudžiamų detalių. Ir laivas „General Muir“, nuplukdęs Marių per vandenyną į kitą gyvenimą be gimtosios žemės. O kad įspūdžiai ilgam išliktų, dalyvausite informacinio-edukacinio terminalo žaidimuose, galėsite išgirsti paties rašytojo balsą. Dėliosite magnetines dėliones ir varžysitės protų mūšyje. Laukia smagūs prizai su Mariaus Katiliškio atminimo kambario simbolika.


Bites ir žmones jungia ypatingi ryšiai. Jų gyvenimas panašus į žmonių - yra darbštuolių ir tinginių. Vaikai skatinami sekti bičių pavyzdžiu, mokytis iš jų darbštumo ir vienybės. Edukacinis užsiėmimas „Bitute pilkoji“ prasideda nuo pasakojimo, kaip Deltuvos miestelis yra susijęs su bitininkyste ir žinoma lietuvių rašytoja ir politine veikėja Gabriele Petkevičaite-Bite, supažindinama su jos švietėjiška ir filantropine veikla. Vėliau moksleiviams pristatoma trumpa bitininkystės istorija ir bitininkavimo papročiai, bičių produktai (vaškas, medus, bičių duonelė ir pikis) ir jų gydomosios savybes, pasakojama apie senovinį žvakių liejimo būdą ant dagties, formose bei sukimą iš vaškuolės. Edukacijos metu moksleiviai, padedami edukatorės, išbando pasirinktą žvakių liejimo būdą naudodami gryną bičių vašką. Moksleiviai patys turi galimybę paliesti, pauostyti, net paragauti tikrų bičių produktų. Užsiėmimą paįvairina trumpi smulkiosios tautosakos intarpai- sekama sakmė, minamos mįslės, sakomos greitakalbės ir užkalbėjimai apie bites. Kol žvakės stingsta, užsiėmimo dalyviai supažindinami su senoviniais bitininkavimo įrankiais, diskutuoja apie bičių naudą žmogui, žmogaus vykdomą veiklą ir jos pasekmes bitėms. Vaišinasi medumi pagardinta žolelių arbata. Nulietos žvakės gražiai supakuojamos į lininį audinį ir padovanojamos dalyviams. Užsiėmimo pabaigoje moksleiviai apžiūri miestelyje esantį iš senos liepos išskobtą stilizuotą bičių avilį, kuriame „gyvena“ kalvio nukaltos bitės.


Muzikinė edukacinė pasaka "Vėjelis Trimito mieste"

Koncertinė įstaiga Lietuvos simfoninis pučiamųjų orkestras

Teatralizuotoje muzikinėje pasakoje "Vėjelis Trimito mieste" mokiniai bus supažindinami su orkestro muzikos instrumentais, jų žmogiškaisiais "charakteriais", sužinos, už ką dažniausiai būna atsakingas dirigentas, kiti orkestro nariai, o vyresni žiūrovai atras tik jiems skirtą dėmenį - švelniai ironišką paralelę su valstybei ir visuomenei būdingomis aktualijomis. Muzikinėje edukacijoje kiekviena orkestro instrumentų grupė yra metaforiškai atspindinti mūsų visuomenę. Dirigentas taps eismo reguliuotoju, klarnetai bus eiliniais miestelėnais, saksofonų grupė atstovaus miesto mušeikas, o tūbos gins turtuolių interesus. Svarbiausias muzikinės kelionės po "Vėjelį Trimito mieste" keliamas klausimas: ar gali labai skirtingi žmonės darniai sugyventi vardan bendro tikslo - muzikos ir harmonijos? Žaisminga ir patrauklia forma yra gvildenamos temos - laisvės ir atsakomybės santykis, egoizmo ir altruizmo priešprieša ir kt. Po spektaklio mokytojai gaus metodinę medžiagą (knygelę ir metodinę priemonę).


Renesansas – menas, mokslas ir humanizmas (Išvažiuojamoji)

Renesanso epocha pasižymėjo Europoje iki tol neregėtu minties ir kultūros formų išlaisvinimu, filosofinių tendencijų įvairove ir žmogaus minties bei jo kūrybinių galių išaukštinimu. Šio užsiėmimo metu moksleiviai susipažins su Renesanso epochos ypatumais ir jos kultūriniais idealais. Humanizmas, antikinės graikų ir romėnų kultūros atgimimas, reformacija, Gutenbergo presas, geografiniai atradimai ir visuomeninio gyvenimo formų tobulėjimas pakeitė Europos veidą. Moksleiviai susipažins su ryškiausiomis Renesanso epochos asmenybėmis bei genialiais kūrėjais menininkais ir jų darbais. Diskusijoje aptars, analizuos ir interpretuos renesanso epochos meno kūrinius: tapybos, architektūros, skulptūros pavyzdžius. Renesanso epochoje labiau nei bet kada mene karaliavo matematika ir geometrija. Matematikos naudojimas iš esmės transformavo meną. Užsiėmimo metu moksleiviai sužinos kaip renesanso menininkai matematikos dėka išmoko plokščiame paviršiuje sukurti trimatę erdvę ir formų iliuziją.  Atliekant praktines užduotis moksleiviai susipažins su linijine perspektyva, panoramine, sferine ir oro perspektyva. Moksleiviai sužinos, kaip dailininkai sutrumpindami žmogaus galūnes arba objektus išgaudavo perspektyvos pojūtį. Užsiėmimo pabaigoje paskatinsime moksleivius reflektuoti pareiškiant savo nuomonę apie aptariamą epochą, jos meno kūrinius bei meno poveikį apskritai.


Vaikų Velykėlės - puiku! Tradicinių amatų centre bus smagu - pasitiks skudurininkė su glėbiu skudurų ir iš jų pasiūtų „terbų“. Rišime, pinsime, dėliosime, puošime, kad būtų spalvų, kaip šimtas pavasarių! Apsikaišę apsitaisę su velykine „terba“, mes ridensim ir kikensim su margučių pintine. Draugiškai ir sąžiningai: kiekvienas po vieną, o kam pasiseks – margutis margutį suras, eilė ridenti vėl atsiras. Mūsų juokas ir darbai nenueis, kaip tie niekai: čia pat už lango greta – apsitaisiusi skara, Velykė ramiai, skrebens margutį švelniai. Vaike, jei būsi geras, drąsus – eik pas Velykę, sakyk – gerą dieną, močiut! Velykė žiūrės tavo terbelę, kiekvieną spalvelę, gėlelę. Švelnia ranka priglaus, dovanėlę įspraus.

P. S. Velykė pavaišins arbata ir skanumynu.


Medicinos raida: nuo ankstyvaus amžiaus iki dabar

MEDICINOS RAIDA: NUO ANKSTYVAUS AMŽIAUS IKI DABAR? Su kiekviena diena technologijos vis žengia pirmyn ir tobulėja, visose srityse, medicinoje ne išimtis. Medicina vis tobulėja ir galime pastebėti labai ryškią medicinos raidą nuo ankstyvaus amžiaus iki dabar. Šiais laikais labai svarbu, supažindinti jaunąją kartą, ne tik su esamais medicinos įrankiais ir gydymo būdais, bet taip pat supažindinti, kaip tie įrankiai pasikeitė, kaip pasikeitė gydymo būdai ir kaip tai padeda mums šiandieniniame pasaulyje.
Tai edukacija kurios metu vaikai susipažins su medicinos raida, kaip keitėsi medicinos prietaisai ir įrankiai, tokie kaip stetoskopas, kraujo spaudimo aparatas, refleksų plaktukas ir kt. Vaikai susipažins su gydymo būdais kurie buvo taikyti seniau ir kokie gydymo būdai yra taikomi dabar.


Kūrybinio rašymo edukacija su rašytoja Daina Opolskaite: ieškau personažo! (išvažiuojamoji)

Kūrybinio rašymo edukacijos pradžioje mokiniai paraginami pamąstyti: kas yra rašytojas? Sunku ar lengva sukurti istoriją? Ko reikia, kad gimtų įdomus veikėjas-personažas? Kodėl neretai nuo jo priklauso visos istorijos sėkmė? Toliau prisimenami svarbiausi kiekvieno pasakojimo elementai: autorius, veikėjas, aplinkybės, vieta, laikas ir kt. Kūrybinės užduoties metu moksleivių grupei pateikiamas tik vienas sakinys, kuriame yra svarbiausi būsimo teksto kūrimo elementai: situacija, personažas, tikslas. Kartu išsiaiškinamos kūrybos galimybės ir galimi kontekstai, mokiniai paskatinami sieti gautą informaciją su savo gyvenimiškąja patirtimi. Toliau kūrybinė edukacija vyksta keliais etapais: moksleiviai grupėse arba individualiai padedami edukatorės kuria veikėjo personažą, išryškina situaciją, kurioje jis yra, ir siekiamą tikslą. Atrenkami labiausiai pavykę ir įdomiausi pavyzdžiai, kurie pagaliau jungiami į vientisą istoriją. Edukacijos pabaigoje siekiama apibendrinimo: pakanka vos kelių smulkmenų ir vaizduotės, kad gimtų įdomus personažas.


Vilniaus katedros lobyno vertybės ne kartą degė gaisruose, į slaptavietes įsilauždavo vagys, katedrą niokojo ir brangenybių ieškojo priešai. Išgirdę katedros lobyno istoriją, praktinėje dalyje patys ieškosime paslėpto lobio. Užuomina po užuominos, sudėtingas rebusas po mįslės, paieškoms reikės istorinių žinių… Jei viską išspręsime, tai ir lobį surasime! Paslauga atliepia „Vilnius 700“ minėjimo sukaktį.

Lietuvos sostinės Vilniaus ir Gedimino laiškų metai


Viešnagė Didžiosiose Nemuno kilpose 1-4 kl.

Dzūkijos-Suvalkijos saugomų teritorijų direkcija

Mūsų kraštas išsiskiria unikaliu Lietuvoje ir Europoje geologiniu-hidrografiniu reiškiniu – Didžiosiomis Nemuno kilpomis. Užsiėmimo metu galėsite tapti milžinais ir ranka paglostyti kalveles, įdubas, upių slėnius, pasigrožėti šių vietovių kraštovaizdžiu iš paukščio skrydžio. Edukacija vyks lankytojų centre, talpinančiame 60 km Nemuno juostos su daugybe upelių ir upeliukų ir beveik 30 piliakalnių, prigludusių prie Nemuno. Ekspozicijoje rasite tūrinius maketus ir dėliones, interaktyvias schemas, nuotraukas ir piešinius, reljefinį ir kitus žemėlapius, surinktą gamtinę, archeologinę, vaizdo bei garso medžiagą, padėsiančią geriau pažįstami gamtos ir kultūros turtus. Beje, seniausi eksponatai skaičiuoja savo amžių ne dešimtimis ar tūkstančiais, o milijonais metų.
Šių vietų unikalumą padedanti atskleisti ekspozicija skirta įvairaus amžiaus moksleiviams bei suaugusiems. Čia slypi atsakymai į įvairius klausimus: kodėl susiformavo Nemuno kilpos ir iš kur gaunamas mineralinis vanduo, kas aukštesnis – aukščiausias Lietuvos medis ar Birštono apžvalgos bokštas, koks akmuo išrinktas nacionaliniu, ką vadiname sieliais...
Edukacijos dalyvių taip pat lauks užduotys, žaidimai, spėlionės ir dėlionės. 1-4 klasių moksleiviai išgirs legendų, susijusių su didžiausia Lietuvos upe, piliakalniais, sielininkyste, vingiuodami Nemunu „plukdys“ sielius.


Vilkaviškio rajono Suvalkijos (Sūduvos) kultūros centras-muziejus

Programos tikslas praplėsti akiratį apie muziejinių vertybių nykimo ir išsaugojimo subtilybės. Dalyviai susipažįsta su restauratoriaus profesija jo darbo subtilybėmis ir svarba kultūros vertybių išsaugojimui. Vaizdinės medžiagos, restauravimo pavydžių pagalba dalyviai supažįsta su restauravimo procesu, naudojamomis priemonėmis, darbo įrankiais. Naudojant restauravimo pavyzdžius dalyviai įvertina paveikslų ant medžio lentos ir drobės restauravimo skirtumus. Naudojant mikroskopą dalyviai gebės palyginti skirtingų audinių ir siūlų struktūrą. Edukacinės programos metu patys trumpam gali pabūti restauratoriais – išmoksta pasigaminti klijus, gruntą, atkuri trūkstamus piešinio fragmentus. Dalyviai turi galimybę pamatyti restauruojamus muziejaus eksponatus. Edukacinio užsiėmimo metu plečiamas dalyvių kultūrinis akiratis, skatinamas kūrybiškumas, ugdomi komunikaciniai gebėjimai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Muilą naudojame kasdien, tačiau nesusimąstome, kaip jis atsirado? Kaip prausėsi karaliai ir jų damos viduramžiais, kada atsirado toks muilas, kokį naudojame dabar? Viską apie muilą, jo istoriją ir gamybos ypatumus sužinosite muilo gamybos užsiėmime! Užsiėmimo metu dalyviai ne tik kūrybiškai išmoks maišyti ir derinti spalvas, bet ir kaip tikri muilo gamybos ekspertai kurs savo receptą, formas ir muilo ornamentus. Visa kūrybinė erdvė kvepės įvairiais skoniais, kadangi savo muiliuką gardinsime eteriniais kvapniaisiais aliejais. Dalyviai pasigamins švelnius, mėgstamų spalvų, bei įdomios formos muiliukus, kuriuos galės išbandyti namuose ir išmuilinti visą šeimą!


Nacionalinis M. K. Čiurlionio dailės muziejus

Lankantis parodoje leisimės į nepaprastą kelionę laiku ir atrasime kontrastų pilną vaikystės pasaulį vėlyvuoju sovietmečiu, gyvenimą – nuo kasdienybės ir kultūros iki politinių realijų ir žmogaus teisių kovų. Edukacinė programa siūlo interaktyvų parodos pažinimą, įsitraukiant į
diskusijas, analizuojant kas tiesa, o kas melas taip gilinantis į šio intriguojančio laikotarpio istoriją.


Edukacinė programa „Pynimas iš vytelių“ 9-12 kl. mokiniams

Šiaulių rajono savivaldybės etninės kultūros ir tradicinių amatų centras

Pynimas iš vytelių yra senas liaudies amatas. Kiekviename kaime buvo savas pynėjas, kuris pindavo krepšius kasdienei buičiai. Šie pinti krepšiai buvo skirti duonai, bulvėms ir kitoms daržovėms, obuoliams, uogoms bei grybams rinkti. Pynimo menas tebegyvuoja mūsų šalyje ir šiandien, o pintų gaminių formos, konstrukcija, ir pynimo žaliavos panašios į tas, kurios buvo naudojamos praėjusiuose šimtmečiuose. Edukacinė programa „Pynimas iš vytelių“ skirtas 9-12 kl. mokiniams, kurios tikslas supažindinti ir skatinti mokinių domėjimąsi lietuvių senuoju amatu – pynimu iš vytelių, siekiant jį išsaugoti bei perduoti patirtį ir žinias ateities kartoms. Edukaciją veda sertifikuotų tautinio paveldo produktų kūrėja, senojo pynimo amato puoselėtoja.
Užsiėmimo metu dalyviai supažindinami su pynimo amatu, jo ištakomis, istorija, reikalingomis priemonėmis, pynimo technologija, raštais, panaudojimo galimybėmis. Edukacijos metu mokiniai pins įvairius suvenyrinius krepšelius, saulutes ir kt.,   išmoks atlikti darbų apdailą. Kurdami prasmingai ir kūrybiškai leis laisvalaikį, giliau suvoks daikto ir darbo vertę. Edukacijos pabaigoje laukia refleksija – aptarimas. Darbeliai kartu iškeliaus su mokiniais į mokyklą ar namus.


Padaryk pats – makrame ir šiuolaikinis dizainas

Makrame yra amatas, turintis turtingą ir įvairią istoriją. Nuo senovės Mesopotamijos iki šiuolaikinio interjero dizaino, makrame technika nuolat keitėsi ir prisitaikė prie skirtingų kultūrinių ir socialinių sąlygų. Šis menas ne tik išlaikė savo praktinę vertę, bet ir tapo svarbiu kūrybiškumo ir saviraiškos įrankiu.
Šiuolaikiniame dizaine makrame naudojamas kurti ne tik tradicinius objektus, tokius kaip sienų dekoracijos ir augalų laikikliai, bet ir drabužius, aksesuarus, baldus, netgi meno instaliacijas. Užsiėmimo metu moksleiviai susipažins su trumpa makrame istorija ir pamatys kaip makarame techniką naudoja žinomi mados dizaineriai savo kūryboje. Populiarėjant „pasidaryk pats“ kultūrai ir ekologiškumui, makrame tapo vienu iš mėgstamiausių rankdarbių. Šis užsiėmimas skirtas tam, kad moksleiviai ne tik susipažintų su makrame technika, bet ir patys sukurtų darbą. Makrame technika remiasi kelių pagrindinių mazgų naudojimu, kuriuos derinant galima sukurti begalę skirtingų raštų ir struktūrų. Edukatoriai pademonstruos moksleiviams šiuos mazgus ir išmokins juos rišti.  Vėliau dalyviai pasirinks ir atliks vieną iš siūlomų projektų: raktų pakabuką, apyrankę arba kitą aksesuarą. Makrame meno ir amatų mokymasis praturtins moksleivius naujais įgūdžiais. Moksleiviai turės puikią galimybę pažinti šį senovinį amatą ir atrasti, kaip mazgų rišimas gali tapti neatsiejama jūsų kūrybinio gyvenimo dalimi. Užsiėmimas prisidės prie rankdarbių tradicijų išsaugojimo bei plėtros.


Edukacinė ekskursija "Šiurpiosios Vilniaus istorijos"

Vilniaus senamiestis pilnas paslapčių, keistenybių ir šiurpių istorijų pėdsakų. Čia kadaise siautėjo šmėklos, žvangėjo geležinės grandinės, naktimis skambėjo kraupus nelabųjų juokas. Edukacinės ekskursijos „Šiurpiosios Vilniaus istorijos“ metu aplankysime paslaptingiausias senamiesčio vietas, pakelsime paslapties šydą nuo lemtingų Vilniaus istorijos momentų, lankysime nelabųjų ir vaiduoklių pamėgtus miesto kampelius. Edukacinės ekskursijos "Šiurpiosios Vilniaus istorijos" tikslas - įdomiai, interaktyviai ir šiuolaikiškai pristatyti senąsias Vilniaus legendas ir, pasitelkus žaidimo elementus, paskatinti mokinių domėjimąsi senąja Vilniaus istorija ir kultūros paveldu.


Kryždirbystės interpretacijų kūrybinės dirbtuvės

Užsiėmimas vyksta LLBM, tarpukario miestelyje, Pakruojo ugniagesių stoginės salėje, pritaikytoje edukacijai visais metų laikais. Programos dalyvius pasitinka kryždirbystės edukatorius ir veda dalyviams kryždirbystės interpretacijų kūrybines dirbtuves. Atsižvelgus į užsiėmimo dalyvių amžių, aptariama kryždirbystės laikotarpiai, žinomiausių kryždirbių istorinės asmenybės, lietuviškų kryžių sintezė su senaisiais tikėjimais, regioniniai etnografiniai kryžių skirtumai, dabartinių kryžių specifika ir skirtumai nuo senųjų tradicijų. Dalyviai supažindinami su kryždirbystės simbolika, svarstoma apie tikėjimo svarbą besivystančios asmenybės formavime, bei bando įsijausti į tuometinį kryždirbių gyvenimą, mokosi dėlioti senųjų kryžių saulučių simbolines detales į vieną kompoziciją, bando pritaikyti simetrijos principus, bei sujungti visas popierines kryžiaus detales į vieną simbolinį meno kūrinį. PASTABA: LLBM Račkiškių kapų koplyčia yra nešildoma, tad programoje numatytas supažindinimas su geriausiais kryždirbių pavyzdžiais vykdomas tik šiltojo sezono metu, t. y. gegužės - rugsėjo mėn. Programa pritaikoma atsižvelgiant į dalyvių amžių.


Taškavimo technikos edukacijose mokiniai turės galimybę pasinerti į ypatingą mandalų kūrimo meną, pabrėžiant tiek meninę išraišką, tiek gilesnę kultūrinę mandalų reikšmę. Detalus raštų kūrimas taškeliais ne tik padės lavinti smulkiąją motoriką, dėmesio sutelkimą ir vizualinius-erdvinius gebėjimus, bet ir suteiks meditacinės patirties, kuri skatina sąmoningumą ir streso mažinimą. Per besikartojantį taškų dėliojimo procesą mokiniai ugdys kantrybę, atkaklumą ir pasiekimo jausmą, taip pat susipažins su mandalų kultūrine ir istorine svarba. Šie užsiėmimai orientuoti į holistinę ugdymo patirtį, sujungiančią meninių įgūdžių ugdymą su kultūros pažinimu ir emocine gerove.


Laiko valdymo kūrybinės dirbtuvės „Meškino laikrodis“

Kaip vaikai gali išmokti planuoti laiką ir viską spėti laiku?
Spartus gyvenimo ritmas įtraukė ne tik suaugusiuosius, bet ir vaikus. Jau ir vaikai dažnai sako “neturiu laiko..”, “nespėju…” Ir tai visiška tiesa! Daugelis vaikų turi nemažą krūvį mokykloje, namų užduočių, papildomos veiklos įvairiuose būreliuose ar sporto, meno mokyklose, kurioms taip pat dažnai tenka pasiruošti, parengti tam tikras užduotis. O kur dar vaiko pareigos namuose, pomėgiai, bendravimas su draugais, malonus laikas su tėvais ir t.t.?
Žaismingos kūrybinės edukacijos metu mokiniai sužinos:
• kas yra laiko valdymas ir kodėl tai svarbu,
• kaip nuspręsti, kas yra svarbiausia,
• kas vagia laiką ir kaip susidoroti su vagimis,
• kaip susidaryti dienos planą,
• ir, svarbiausia, visada vadovautis savo parengtu “Meškino laikrodžiu”!
Po šios edukacinės programos vaikai geriau supras, kodėl reikia skirti dėmesį laiko ir veiklos planavimui, kodėl verta išnaudoti laiką mokymuisi mokykloje, kaip viską spėti ir nepamiršti namų darbų, įsipareigojimų namuose, kaip įvesti ir išlaikyti tvarką savo kambaryje, tarp savo daiktų ir kodėl tai svarbu laiko valdymui.


Daugyvenės kultūros istorijos muziejus - draustinis

Edukacinis užsiėmimas „Dvaro mada“ kvies užsiėmimo dalyvius pažinti dvarų kultūros paveldą. Edukacinis užsiėmimas vyks Burbiškio dvaro istorijos muziejuje – išskirtiniame kultūros paveldo objekte, unikalioje dvarų kultūrą atspindinčioje vietoje. Edukacinio užsiėmimo metu dalyviai susipažins su XIX–XX a. I pusei būdinga dvarų kultūra, to meto dvaruose vyravusiomis mados tendencijomis. Burbiškio dvaro ekspozicijose siekiama atkurti kuo tikslesnį praeities vaizdą, XIX a. pab. – XX a. I pusės dvaro atmosferą. Tikimasi, kad autentiška aplinka padės užsiėmimo dalyviams geriau pažinti XIX–XX a. I pusės dvarų istoriją ir kultūrą, skatins apmąstyti kultūros paveldo išsaugojimo svarbą ir reikšmę šiandieniniame kontekste. Teorinės edukacinio užsiėmimo dalies metu dalyviai ne tik pažins dvarų kultūrą bendrąja prasme, bet ir susipažins su pagrindinėmis XIX–XX a. I pusės dvaruose vyravusios mados tendencijomis. Praktinės edukacinio užsiėmimo dalies metu dalyviai galės apžiūrėti ir pasimatuoti pagal istorinius pavyzdžius sukurtus aprangos elementus – skraistes, švarkus, skrybėlaites ir pan. Taip pat, remiantis istoriniais pavyzdžiais, praktinės dalies metu galės sukurti individualų XIX–XX a. I pusės aprangos komplektą popierinei lėlei.

Pažinimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Dirbtuvėlės „Kas yra herbas? Pasigamink Plungės herbą pats“

Edukacijos dalyviai susipažins su Lietuvos valstybingumo istorija per valdovų ženklus - heraldiką. Dalyviams bus demonstruojami Lietuvos didikų, miestų, valstybių herbų pavyzdžiai, o istorinis pasakojimas nukels į šarvuotų riterių laikus. Užsiėmimo metu bus pristatoma Europos heraldikos istorija ir herbo sudarymo pagrindai. Praktinėje dalyje kiekvienas dalyvis pats pasigamins Plungės miesto herbą (Tai magnetas, kuris bus puikus suvenyras)


Susipažinkime: Vasario 16-osios simboliai

Kodėl ir kaip švenčiame Vasario 16-ąją? Ką reiškia sąvokos VALSTYBĖ, LAISVĖ, NEPRIKLAUSOMYBĖ ir SIGNATARAS? Keliaudami Signatarų namų ekspozicija ne tik geriau susipažinsime su šiomis sąvokomis, bet ir trumpam įsijausime į muziejininko vaidmenį - grupėse tyrinėsime vieno iš signatarų, Jono Basanavičiaus, autentiškus daiktus ir bandysime sužinoti, ką jie mums gali papasakoti apie šią, daugiau nei prieš 100 metų gyvenusią Lietuvos istorijos figūrą. Aplankysime autentiškas erdves, tarp kurių - Lietuvos Nepriklausomybės akto pasirašymo kambarys. Jūsų laukia linksmi žaidimai ir interaktyvios užduotys, kurios sukurs smagią ir įsimintiną apsilankymo muziejuje patirtį.


Nepamirštama kelionė į savo vidinio pasaulio gelmes su edukacija „Asmeninė jėgos mandala“. Atsikratykite abejonių ir atraskite savyje vidinę jėgą ir kūrybinį potencialą, kuris slypi kiekviename iš mūsų!

Edukacijos metu sukursite unikalią žodžių mandalą, atspindinčią jūsų individualumą, stipriąsias puses, troškimus ir svajones. Tai tarsi žemėlapis, vedantis į vidinę harmoniją ir gilesnį savęs pažinimą bei išsireiškimą.
•	Nerkite į nepamirštamą kūrybinį nuotykį: Pasinersite į žodžių magiją ir sukursite savo unikalią mandalą, atspindinčią jūsų vidinį pasaulį.
•	Pažinkite save iš naujo: Atlikdami įvairias kūrybines užduotis, atrasite paslėptus talentus, sustiprinsite pasitikėjimą savimi ir išlaisvinsite savo vaizduotę.
•	Sukurkite savo sėkmės planą: Naudodami „Mano sėkmės knygos“ klausimus, prisiminkite savo norus, suformuluosite aiškius tikslus ir atraskite motyvacijos juos įgyvendinti.
•	Pagauk įkvėpimą ir naujas idėjas: Atverkite savo protą kūrybiniam srautui ir atraskite netikėtų įžvalgų problemų sprendimui.
•	Išsineškite su savimi unikalią žodžių mandalą: Sukursite savo „Asmeninę jėgos mandalą“, kuri taps jūsų stiprybės ir įkvėpimo šaltiniu.

Atsiverkite kūrybiškumo srautui ir atraskite savyje neišsenkančias jėgas su edukacija „Asmeninė jėgos mandala“! Pradėkite savo kelionę į savęs pažinimą ir kūrybinį išsipildymą!

Susisiekite su mumis ir sužinokite daugiau!
Nepraleiskite progos atrasti savyje kūrybinį potencialą ir sukurkite savo unikalią žodžių mandalą!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Žvakių liejimas senoviniu būdu 3-6 klasių mokiniams

Žvakių liejimas senoviniu būdu iš natūralaus bičių vaško-vienas seniausių amatų. Visuomet žvakė buvo prasminga žmogaus gyvenime. Ji lydėdavo žmogų nuo gimimo visuose gyvenimo etapuose. Edukacijos metu sužinosite apie natūralaus bičių vaško išgavimą ir paruošimą liejimui, senovinius vaško žvakių gamybos būdus. Raminančioje ir maloniai medumi  kvepiančioje aplinkoje pademonstruosime žvakių liejimą. Nesunkiai išmoksite ir kiekvienas nusiliesite po žvakę. Pamatysite, patyrinėsite, pauostysite ar net paragausite įvairių bičių produktų: medaus, žiedadulkių, duonelės.


Edukacinio užsiėmimo metu vaikai supažindinami su bitininkystės amatu. Aptariama bitės reikšmė ir simbolika žmogaus gyvenime. Aptariami bičių vaško, medaus gavimo būdai, vaško ir medaus savybės, jų nauda žmogui. Praktinėje dalyje mokiniai matuojasi bitininko aprangą, išbando bitininkystės įrankius, degustuoja įvairių rūšių medų.


,,Misija (Ne)Įmanoma''. Patirtinis edukacinis žaidimas 11-12 kl. mokiniams ONLINE

Žaidimą ,,Misija (Ne)Įmanoma’’ užpildo linksmų, kūrybiškumą skatinančių, keistų, nepatogių, tačiau būtinai kultūrinį akiratį plečiančių, draugystę skatinančių ir komandą formuojančių užduočių vykdymas, unikalios piešimo ir rašymo simbioze paremtos refleksijos, sukuriančios dalyvių tarpe taip reikalingą bendrumo jausmą. Užsiėmimo metu dalyviai ne tik piešia, konstruoja, vaidina, dainuoja ir t.t., jie per savo patirtį ir išgyvenimus išjaučia bendruomenės iššūkius, geba juos įvardinti ir pasiūlyti būdų jiems išspręsti, ima labiau vertinti unikalius kolektyvo narių gebėjimus ir vienoje ar kitoje meno srityje bei jų indėlį į bendrą komandos sėkmę.
Edukacijos programą sudaro: susipažinimas, klausimų ratas, žaidimo pristatymas, strategijos planavimas, žaidimo procesas, užsiėmimo refleksija. Edukacija nuotoliu vyksta ,,Zoom’’ ir dar vienoje dalyvių pasirinktoje platformoje (,,Messanger’’ ar ,,Facebook’’). Taip pat edukacijos dalyviai veikloje gali dalyvauti atskirai kiekvienas iš savo namų/aplinkos arba bendrai būdami klasėje.
Mūsų didelės komandos tikslas - mokyklos bendruomenės bendravimo kultūros bei moksleivių kūrybiškumo puoselėjimas per kultūrinę raišką bei kultūrinį sąmoningumą.
Edukacija remiasi David Kolb patirtinio ugdymo principu, taip pat ,,Nesmurtinės komunikacijos’’ bei ,,Ubuntu’’ filosofijomis, S. Covey visų savo būties lygmenų pažinimo bei jų lavinimo principais.
Kultūrinio, kūrybiškumą ugdančio žaidimo ,,Misija (Ne)Įmanoma’’ vedliai - jungtinė lektorių grupė iš Whatansu komandos.
Kadangi mūsų kolektyvas yra platus, eduakcija  vienu metu gali vykti kelioms grupėms/klasėms iš karto.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Karolis Šileika SKRABALMAN – programos vykdytojas, žinomas atlikėjas, organizavęs ir surengęs ne vieną koncertą - edukaciją visoje Lietuvoje. Sėkmingai pasirodė televizijos laidose TV3 „Lietuvos talentai“, LRT "Duokim garo", LNK "Mes vieno kraujo" bei spėjo pavergti žiūrovų širdis pozityvios emocijos kupina muzika ir gebėjimu patraukliai naujam skambesiui prikelti unikalų, lietuvišką, medinį mušamąjį instrumentą - Skrabalus. Programos vykdytojas ne kartą organizavo ir vedė edukacijas - koncertus įvairių Lietuvos rajonų švietimo įstaigų mokiniams ir puikiai sugebėjo perteikti lietuviško muzikos instrumento – skrabalų skambesio patrauklumą jauniems žmonėms, pristatydamas instrumento istoriją ir padėtį šalies kultūroje bei unikaliai panaudodamas šiuolaikinės muzikos kontekste. Programa parengta įvairaus amžiaus mokiniams, atsižvelgiant į jų poreikius bei galimybes. Mokiniai programos metu galės susipažinti ne tik su skrabalų muzika, bet ir pabendrauti su charizmatiškuoju skrabalų virtuozu. O taip pat mokiniai turės galimybę ir patys gyvai išbandyti grojimą skrabalais, pajausdami atsipalaidavimą bei puikias emocijas. Programos vadovas į edukacijų - koncertų vietas vyks pats pagal poreikį. Įvykus tam tikroms aplinkybėms, užsiėmimus gali vesti ir nuotoliniu būdu.


A. Baranausko ir A. Vienuolio-Žukausko memorialinis muziejus

Edukacinės programos dalyviai pasitinkami prie sodybos vartelių, palydimi iki namo, per tą laiką užmezgamas ryšys su atvykusiais, jie spėja prisistatyti, iš kur atvyko, ar pirmąkart. Namo viduje edukatorė parodo ekspoziciją, trumpai apibūdina Didžiulių šeimos narius, sodybos šeimininkus – knygnešius, šviesuolius, bendravusius su įžymiais šio krašto žmonėmis, sukaupusius didžiulę lituanistinę biblioteką. Vaikai apžiūri „Aušros“ numerius, pažymėtus S. Didžiulio bibliotekos ženklu, sužino apie tolimesnį bibliotekos likimą. Suteikus vaikams žinių, jie pakviečiami į edukacinę erdvę su išlikusiais autentiškais kambario baldais – stalu, komoda, laikrodžiu. Susėdus aplink stalą, ant kurio kadaise buvo skirstyta knygnešių atgabenta spauda, vaikai išklauso trumpą spaudos draudimo laikotarpio apžvalgą, išnagrinėjamas stendas, kuriame užfiksuotas knygų kelias nuo spaustuvių Mažojoje Lietuvoje iki Griežionėlių, pažymėti pagrindiniai spaudos draudimo momentai, knygnešių pavardžių išsaugojimas Knygnešių sienelėje prie Kauno Vytauto Didžiojo karo muziejaus, bando įsiminti Petro Vaičiūno posmą – Knygnešių sienelės įvardijimą. Praktinių užsiėmimų metu detaliai nagrinėjamas knygnešių maišo turinys, vartomos ir rūšiuojamos knygelės, susipažįstama su draudžiamos spaudos leidimo ypatumais, knygų dydžiu, kaina, platinimo sunkumais, aptariama, kaip knygnešystė nutiesė kelią į šiandieną, koks svarbus lietuviškas žodis tautos vienybei ir išlikimui. Programa užbaigiama, ragaujant žolelių arbatą ir Didžiulių sodo gėrybes pagal sezoną, aptariant patirtą įspūdį.


Priklausomybė daugelio sąmonėje siejasi su asocialiais, žlugusiais ir iš normalaus socialinio ir kultūrinio gyvenimo iškritusiais žmonėmis. Tačiau retas kuris susimąsto apie tai, kad mūsų garbinama televizijos žvaigždė jau daug metų kovoja su priklausomybe ar nekaltas kompiuterinis žaidimas mobiliajame telefone gali būti puikus pamatas priklausomybės vystymuisi. Laikais, kai piketuoti prie seimo siekiant legalizuoti „žolę“ yra žmogaus laisvės išraiška, o alkoholio vartojimas tiek įaugęs į mūsų sąmonę, kad net žodis „gerti“ įgavo girtavimo reikšmę, sunku susigaudyti net tiems, kurie jau turi savąsias tiesas. Jaunam žmogui gausybėje dviprasmiškų nuomonių, mitų ir begalybėje internetinės informacijos atrasti tiesą dar sunkiau. Tokiame kontekste tampa būtina ugdyti jaunų žmonių sąmoningumą, atsakomybę bei toleranciją, priklausomybes bei psichoaktyvių medžiagų vartojimo sukeliamas problemas pristatant ne tik kaip galimą sveikatos problemą, bet kartu ir kaip kultūrinį bei socialinį reiškinį. Edukacijoje, skatinant bendravimą, siekiama problematiką pamatyti per asmenines patirtis. Vaizdingi pavyzdžiai: nuo moksliniams tyrimams panaudotos sultis pamėgusios bezdžionėlės iki kokanui priklausomybę besigydančio nusikaltėlio, padės suvokti priklausomybės, kaip reiškinio atsiradimo ir vystymosi principus. Žaidimais ir vaizdais susipažinsime su naujausiomis mokslinėmis išvadomis, kad priklausomybė mėgsta draugiją, o nikotinas, dažniausiai tampa „raktu“ atveriančiu duris į priklausomybių pasaulį. Edukacijos forma skatina pačius klausytojus ieškoti atsakymų, išsakyti savo nuomonę, klausti ir prieštarauti. Edukacijos dalyviams nemalonų apsvaigimo pojūtį siūloma pajusti užsidėjus „girtumo akinius“, atliekamos koordinacinės užduotys. Edukaciją parengė daugiau kaip 10 metų su priklausomybėmis dirbanti klinikinės toksikologijos gydytoja Laima Gruzdytė, kuri nuolat tobulinasi Lietuvoje bei užsienyje rengiamuose seminaruose, mokslinėse konferencijose, kvalifikacijos kėlimo kursuose.


Edukacinė programa „Atverk aukštaitės skrynią" (5 - 8 kl.)

Jonavos rajono savivaldybės kultūros centras

Tikslas: skatinti moksleivių domėjimąsi tradiciniais dailiaisiais amatais bei jų interpretacijomis šiuolaikiniame mene.
Uždaviniai: 1. Aktualizuoti kraičio skrynios naudojimą, išryškinant jos vertę šiuolaikinėje kultūroje 2. Skatinti mokinių susidomėjimą kraičio baldų evoliucija, jų paskirtimi, ornamentika. puošybos būdais. 3. Pristatyti amatininkus, tęsiančius vietinių senųjų amatų tradicijas, atgaivinančius užmirštas technikas bei technologijas, pritaikančius jas šiandienos poreikiams. 4. Supažindinti moksleivius su šiuolaikinių menininkų, besiremiančių liaudies meno tradicija, darbais. 5. Taikyti įgytus gebėjimus kasdieniame gyvenime, kūrybiniuose projektuose. 6. Skatinti mokinių verslumą. Auditorija suintriguojama režisieriaus Eugenijaus Šalčio filmo „Senovinės kupiškėnų vestuvės“ fragmentu. Aptariama kraičio skrynios išvežimo apeiga, akcentuojamas kraičvežių vaidmuo. Apžiūrimos, tyrinėjamos muziejaus ekspozicijoje esančios kraičio skrynios ir jų turinys. Mokinių dėmesys sužadinamas šokiu. Demonstruojamas video siužeto apie šiuolaikinę menininkę, interpretuojančią skrynių puošybos motyvais.  Ji pristatoma kaip sektinas verslumo pavyzdys. Didesnis dėmesys skiriamas skrynių puošybos technikoms, ornamentikai. Išryškinamos aukštaičių skrynioms būdingos spalvos ir raštai. Aptariamas štampuoto ornamento kompozicijos kūrimas. Užsiėmimo metu mokiniai štampuotine technika dekoruoja medinę skrynutę. Siekiamas poveikis: suvoks kraičio skrynios vertę šiuolaikinėje kultūroje, susidomės muziejaus etnografine ekspozicija, vietos amatininkų darbais, gebės sukurti tradiciniam menui būdingą kompoziciją.  Veiklos įgyvendintojas: JKC Krašto muziejaus edukatorė Rasa Kulytė - Libienė. Išsilavinimas: 1989 - 1993 m. ŠPI, pradinio mokymo pedagogika ir metodika; 2014 – 2016 m. VDU, etnologijos ir folkloristikos magistras. 20 metų pedagoginė  patirtis mokykloje, 10 metų patirtis etninės kultūros specialistės, edukatorės pareigose muziejuje. Mob.: 860120070.


Kultūrinė edukacinė programa – ekskursija „Stebuklų ir simbolių pasaulyje – Šv. Petro ir Povilo bažnyčia“  7-8 kl.

Kultūrinė edukacinė programa „Stebuklų ir simbolių pasaulyje – Šv. Petro ir Povilo bažnyčia“ XVII a. menkai
apgyvendintame Antakalnio priemiestyje, vaizdingoje Neries pakrantėje, žalių kalvų ir pušynų fone išaugo Vilniaus baroko
šedevras – Šv. Petro ir Povilo bažnyčia. Amerikiečių portalas paskelbė įspūdingiausių pasaulio bažnyčių sąrašą, kurio
viršūnėje – per tris šimtus metų gyvuojanti Vilniaus Šv. Petro ir Povilo bažnyčia. Vėlyvojo baroko perlu vadinami maldos
namai, kuriose priskaičiuojama per 2000 įvairių lipdinių, atrinktų į 16-os gražiausių šventovių sąrašą. Beveik nepakitusi per
300 metų, bažnyčia perteikia mums ne tik Vilniaus, bet ir visos žmonijos gyvavimo istoriją, amžiną blogio ir gėrio kovą:
Dievas ir velnias, angelai ir demonai, mitologinės ir alegorinės būtybės, šventieji ir nusidėjėliai, kviečia į nepakartojamą
skulptūrų spektaklį. Programos tikslas mokinius supažindinti su barokine Šv. Petro ir Povilo bažnyčios architektūra, istorija
ir legendomis, stiuko lipdiniais dekoruotu interjeru. Mokiniai skatinami tyrinėti juos supančią aplinką, ugdant pastabumą ir
dėmesį detalėms gebėti atrasti, pažinti menines formas, juos supančią stiuko lipdinių gausą ir jų simboliką. Edukacinės
programos metu mokiniai supažindinami su Lietuvos didikų Pacų giminės istorija, iš užsienio atvykusių ir čia dirbusių
menininkų, architektų, skulptorių darbais. Vienas iš programos uždavinių padėti mokiniams gilinti ir plėsti jų dalykines ir
bendrąsias kompetencijas bei ugdyti kultūrinį-istorinį sąmoningumą ir gebėjimą užsimegzti asmeninius santykius su
vizualiuoju menu. Programos metu mokiniai įtraukiami į edukacines, temines užduotis, pagal jiems pateiktą papildomą
vizualinę medžiagą ieško įvairių ornamentų, kaukių, simbolių ir pan. Šia paslauga siekiama rūpintis kultūros ir architektūros
paveldo išsaugojimu, skatinti mokinius perduoti savo žinias ir pagarbą ateities kartoms. Programos turinys ir forma
pritaikyta pagal amžiaus grupę.


Medinis knygos skirtukas su baltų simboliais (IŠVAŽIUOJAMOJI)

Edukacinio užsiėmimo metu: 1. Supažindinti moksleivius su knygų skaitymo kultūra ir taisyklėmis. 2. Pristatyti knygos skirtuko atsiradimo istoriją ir jo vystymosi raidą nuo Senovės Egipto civilizacijos iki šių dienų pasitelkiant vizualinę medžiagą (pateiktys). 3. Supažindinti su knygos skirtukų pavyzdžiais inicijuojant diskusiją, kurios metu moksleiviai interpretuos, lygins pateiktus skirtingų istorinių laikotarpių, medžiagų, formų, atlikimo technikų skirtukus („minčių lietaus“ metodas). 4. Pasitelkiant video medžiagą (filmo ištrauką „Baltų raštai ir jų reikšmės“), išanalizuoti baltiškų simbolių reikšmes. 5. Pateikti dalomąją medžiagą su baltiškų simbolių pavyzdžiais ir jų komponavimo schemomis, kuri padės kiekvienam programos dalyviui atsirinkti ir savaip interpretuoti patikusius simbolius. 6. Išlaisvinti kūrybiškumą per praktiką - iš baltiškų simbolių sukurtus individualius raštus pasitelkiant dailės priemones piešti ant medinio knygos skirtuko ruošinio. 7. Atliekant refleksiją, apžvelgti moksleivių asmeninę patirtį, įgytą užsiėmimo metu. Knygos skirtukas, pagamintas iš tvarios medžiagos – medienos ir pačių moksleivių dekoruotas bei parsineštas į namus, galės būti naudojamas kaip pagalbinė knygų skaitymo priemonė daugelį metų.


Edukacinė programa „Vaižganto portretas: tekstų mozaika“

Edukacinės programos „Vaižganto portretas: tekstų mozaika“ metu moksleiviai susipažins su Kaune esančiu Juozo Tumo-Vaižganto butu-muziejumi, kur lietuvių literatūros klasikas praleido 13-ka paskutiniųjų labai kūrybingų savo gyvenimo metų. Išskirtinį dėmesį kreipsime į J. Tumo-Vaižganto gyvenimo ir kūrybos esmines vertybes. Skaitysime ir analizuosime Vaižganto kūrybos tekstus, prisiminsime rašytojo veiklą ir pasiekimus, aktualias mintis, ieškosime atsakymų į nuolat keliamus gilius klausimus apie gyvenimo prasmę, laimę, meilę. Interpretuodami įvairių tekstų mozaiką, pažinsime patį rašytoją – lietuvių literatūros klasiką, žurnalistą, dvasininką, literatūros mokslų daktarą, literatūros ir meno kritiką, Lietuvos Nepriklausomybės kūrėją, kurio vertybės yra ypatingai aktualios ir šiandien.


Mažeikių vaikų ir jaunimo daugiafunkcis centras

Visiems – nuo mažiausio iki didžiausio -  daiktams  sukurti ir pagaminti buvo pasitelktas dizainas. Kultūrinė edukacija „Medinukas – robotukas“ kviečia kartu nueiti visą gaminio kelią nuo idėjos iki funkcionalaus daikto - pakabuko.
Įdomioje „Pasidaryk pats“ dirbtuvių aplinkoje mokiniai iš medienos ir jungiamųjų detalių galės kurti savo originalų pakabuką. Dalyviai ugdysis medienos apdirbimo, konstravimo  įgūdžius, kūrybiškumą, lavins estetinį skonį bei praplės tvarumo sampratą. Geros emocijos garantuotos!

Pažinimo kompetencija; Komunikavimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Kražių Motiejaus Kazimiero Sarbievijaus kultūros centras

Papročiai, tikėjimai, spėjimai rodo, kad liaudies kalendoriuje Adventas – mistiškas laikas. Galima manyti, kad senovėje tai buvęs rimties, saulės gesimo laikas ir ūkinių metų pabaiga. Rašytiniai šaltiniai, tautosaka leidžia spėti, kad ir mūsų protėviams (iki krikščionybės) buvo būdingas ritualinis susilaikymas. Tačiau Adventas suprantamas ir kita, krikščioniškąja prasme. Su Adventu prasideda pasninkas, atsisakoma pieniškų ir mėsiškų valgių, susilaikoma nuo pasilinksminimų. Edukacinė programa "Nusipink Advento vainiką" sudaryta iš dviejų dalių - teorinės ir praktinės. Teorinės dalies metu dalyviai bus supažindinti su Adventu ir Advento vainiko samprata plačiąja prasme. Čia klausydami Advento laikotarpio dainų, pasakojimų, spėjimų, sakydami palinkėjimus, dainuodami nupins simbolinį Advento vainiką, kurio pynimo procese dalyvaus visi programos dalyviai. Antrosios dalies metu kiekvienas dalyvis nusipins savo Advento vainiką. Edukacinė programa ženkliai prisidės prie etnokultūros puoselėjimo, tradicijų autentiškumo, pažinimo ir išsaugojimo ateities kartoms.


Pabudusi papūga Arogancija (sutrumpintai Ara) svarsto ką jai veikti. Vaikiška forma yra duodama žodžio "arogancija" reikšmė - pati gražiausia, pati protingiausia, pati pačiausia. Pasirodo  verkiantis kiškis, kurį Ara, melagingai apsimetusi drauge, įtikina , kad jam reikia skriausti silpnesnius už save žvėrelius tam, kad jį gerbtų ir turėtų draugų, bei tam jį visokeriopai skatina. Mažas baltas balandis vardu "Sąžinė" perspėja kiškį taip nesielgti, tačiau šis, kartu su papūga, neklauso ir nuvaro ją šalin. Kiškis sutikęs voverytę, sugriauna jos kaladėlių pilį. Paskui atima iš ežio pinigėlį. Vėliau įspiria sutiktam mažam liūtukui ir vadina jį paniekinančiai kačiuku, bei pasiskelbia viso miško karaliumi. Tačiau pasigirsta riaumojimas ir pasirodo liūtas karalius, kuris persigandusį kiškį bara dėl skriaudimų ir karaliavimo, ir kiškis prisipažįsta, kad to jį Ara primokino. Tada liūtas pasišaukia papūgą ir ji pasirodžiusi, meluoja bei išsisukinėja, kad kiškio nepažįsta bei jo nemokino blogai elgtis ir nuskrenda savo reikalais. Tačiau kiškis pasiūlo liūtui paklausti vaikų, kad pasakytų kas iš tiesų primokino ir vaikai salėje pasako tiesą. Liūtas nebaudžia kiškio, bet liepia atlyginti nuostolius bei paklausti Sąžinęs, kaip ištaisyti padėtį. Sąžinė jam pasako, kad yra vienas stebuklingas žodis, kurį reikia ištarti, kad ištaisyti padėti. Ji prašo salės vaikų pasufleruoti kiškiui koks tai žodis ir vaikai atsako, kad tai - "atsiprašau". Kiškis susiranda voverytę, ežiuką ir liūtuką ir, nors jam labai sunku tai padaryti bei gėda, bet išdrįsta atsiprašyti ir įvyksta stebuklas: žvėreliai jam atleidžia, pasiūlo draugauti ir sąžinė pasako, kad jis pats drąsiausias kiškis pasaulyje, nes bailys jis buvo tada, kai skriaudė silpnesnius.


Tai įdomi ir pamokanti istorija apie berniuką Pikčių. Atrodo ir elgiasi jis keistai. Susiraukęs, nemandagus, grubus ir labai labai piktas! Tačiau geriau jį pažinus - pasirodo, kad ne toks jis ir baisus. Tereikia jam padėt atvert savo mažą širdelę, o susikaupusį pykti panaikinti stebuklingu būdu. Todėl, kviečiu visus nebijot ir susipažint su keistuoliu Pikčiumi bei padėt jam pasikeist.


Vienintelis tarpukario kino teatras Kauno kino centras „Romuva“ kviečia į „Animacijos
laboratoriją“. Lankytojai bus supažindinami su kino istorija ir V. Starevičiumi, kuris paliko ryškų įspaudą animacijos istorijoje. V. Starevičius, augęs ir kūręs Kaune, buvo pasaulinis kino srities pionierius, stojęs į gretas kartu su Voltu Disnėjumi, spaudoje vadinamas „Kino magu“, „Stebukladariu iš Kauno“, „Vabzdžių dresuotoju“ ir t.t. „Animacijos laboratorija“ – tai vieta skirta atskleisti animacijos paslaptis ir patiems dalyviams sukurti animacijas su specialiai sukurtomis animacinėmis lėlėmis – boružėle ir elniaragiu. Animacijos lėlės – tai adaptuoti ir sušiuolaikinti V. Starevičiaus taip mėgstami vabalai iš pirmųjų jo filmų. Lietuvos animatoriai profesionalai, 2021 m. Nacionaliniuose Lietuvos kino apdovanojimuose įvertinti už geriausią animacinį filmą „Matilda ir atsarginė galva“, sukurė specialų elniaragio ir boružėlės dizainą ir scenografiją šioms dirbtuvėms.

Pažinimo kompetencija; Komunikavimo kompetencija; Skaitmeninė kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Pirmasis Lietuvoje ir Latvijoje baltų kultūros pažinimo centras „Baltų kelias“ kviečia pamatyti, pažinti ir pačiam susikurti savo baltišką simbolį. Mokiniai edukacijos metu bus supažindinami su baltų istorija, kultūra, simboliais ir jų variantiškumu. Edukacinio užsiėmimo „Susikurk savo baltišką simbolį“ metu mokinius bus siekiama sudominti net tik ekspozicija, eksponatais, čia esančiais žaidimais, bet ir inovatyvia, kūrybiška, įtraukiančia menine veikla. Praktinėje dalyje, įtvirtindami jau įgytas žinias, mokiniai pasirinks labiausiai patikusį ir jiems priimtiną baltišką simbolį. Pasirinkę norimą dydį, pirmiausia atvaizduos jį popieriaus lape. Vėliau šį simbolį perkels ant plastikinės plokštelės išmania, nekenksminga, naujos technologijos priemone - 3D rašikliu. Nuėmus savo sukurtą simbolį nuo plokštelės ir pririšus jam virvelę, turės savo pakabutį. Ši inovatyvi priemonė leis mokiniams žaismingai eksperimentuoti, mėgautis spalvų, linijų bei formų įvairove, ugdys kūrybiškumą. Kiekvienas mokinys galės savo sukurtą pakabutį parsinešti į namus, jį pasikabinti, pasipuošti ar kažkam padovanoti. Ši edukacija suteiks galimybę ugdyti sąmoningą baltiškojo paveldo pažinimą bei jo išsaugojimo nuostatas, suponuos praeities ir dabarties sintezę.


Edukacinis užsiėmimas "Ruonis iš Ateities. Ar išdrįstum su juo susitikti?"

Edukacinis užsiėmimas „Ruonis iš Ateities. Ar išdrįstum su juo susitikti?“ Ar kada susimąstėte, kaip atrodys gyvūnai, vandenynai po 30 metų? Ar žinote, kas sukelia pokyčius, ypač nepageidaujamus? Ar pagalvojate, kad mūsų kasdieniai pasirinkimai yra svarbūs gamtos pasaulio išlikimui? Visų šių klausimų klausia edukacijos pagrindinis veikėjas – Ruonis Padangarus, atvykęs iš ateities įspėti žmonijos apie gresiantį gyvūnų išnykimą. Su juo edukacijos dalyviai galės susitikti specialiai šiai edukacijai sukurtoje laiko kapsulėje „2050 Baltija“. Ruonio Padangarus istorija, kūrybiškumą skatinančios interaktyvios užduotys ir vaizdingi įtraukūs pasakojimai padės įsisavinti problemos rimtumą bei ieškoti išeičių, kaip išsaugoti aplinką. Ar Ruonio Padangarus atvykimo misija – sužadinti žmonių sąmoningumą ir rūpestingumą gamta – bus pasiekta, parodys edukacijos dalyvių refleksijos


''Atradėjas'' – eksperimentų laboratorija, kurioje įprasti dalykai tampa fantistika! Edukacinės programos metu vaikai sužino labai smagius dalykus apie įžymiuosius pasaulio mokslininkus! Ir tampa pašėlusiais mokslininkais! Atlieka ir stebi eksperimentus, pavyzdžiui banano virsma plaktuku arba patys tampa eksperimentu, nes suvalgo šaldytą kukurūzą ir virsta drakoniuku! Edukacija ''Atradėjas'' – interaktyvi chemijos ir fizikos dėsnių demonstracija, leisianti moksleiviams susipažinti su chemijos ir fizikos mokslų įdomybėmis ir pasijusti tikrais profesoriais!


Šios edukacinės programos metu kviečiame ugdyti tautinį, kultūrinį ir religinį naujos kartos sąmoningumą pristatant ir savarankiško užsiėmimo forma gilinant žinias apie Birštono kurorto herbo istoriją, svarbą ir sąsajas su religine tematika. Edukacija pradedama istoriniu pasakojimu, mokiniai glaustai supažindinami su Lietuvos heraldikos tradicijomis, herbų kūrimo ypatybėmis, spalvų reikšmėmis ir simbolika. Norint paskatinti kūrybišką veiklą ir įgytų žinių įsisavinimą per asmeninę patirtį atliekamas savarankiškas darbas, kurio metu edukacijos dalyviai apmokomi kaip iškočioti tešlą ir specialios formos pagalba pagaminti miesto simbolį - banginio formos sausainius. Vaikai skatinami dirbti grupėse, padėti vieni kitiems, dalintis gamybos priemonėmis .
Kol sausainiai kepa edukacijos dalyviai kviečiami susipažinti su muziejumi. Vykdoma trumpa ekskursija, pristatanti pagrindines muziejaus ekspozicijas ir eksponatus.
Iškepus sausainiams grįžtama į užsiėmimo salę. Vaikai sėdasi prie stalo, kur jau garuoja iškepti sausainiai ir čiobrelių arbata.  Degustuojant sausainius vaikai skatinami reikšti savo nuomonę, įvertinti įgytas žinias ir savo padarytą darbą. Sėdėdami prie bendro stalo vaikai mokosi socialinių įgūdžių: dalintis, gerbti vienas kitą, draugiškai elgtis, rūpintis savo emocine ir fizine sveikata.
Edukacijos pabaigoje dalyvių grupei dovanojamas sausainių receptas su Birštono kurorto herbo emblema.


Online spektaklis „Kavos malūnėlis“ (nuotolinė paslauga)

Kavos malūnėlis – pagrindinis spektaklio veikėjas – atsiduria Pamestų daiktų prieglaudoje, kurioje nepageidaujami, nublukę, klibantys daiktai geria vaistus nuo liūdesio, nes prieglaudos direktorius Raudonbarzdis laiko juos uždaręs dėžutėse bei draudžia vaikščioti gatvėmis ir verkti. Pamestų daiktų prieglaudoje Malūnėlis įsimyli sugedusią Skėtukę ir išskrenda į Mėnulį ieškoti specialios mašinos, skirtos skėčiams taisyti. Šioje šmaikščioje, keisčiausių personažų, burtažodžių kupinoje kelionėje Malūnėlis, herojiškai stengdamasis išgelbėti Skėtukę nuo liūdesio, atranda kai ką labai paprasto ir netikėto... Spektaklio įkvėpimu tapusi, lenkų dramaturgės Małgorzatos Sikorskos-Miszczuk scenai adaptuota žinomo lenkų poeto K. I. Gałczyńskio pasaka „Kavos malūnėlis“ žiūrovams žada ritmišką bei simboliais iškalbingą lėlių vaidinimą, kuriame lyriški ir žaismingi nuotykiai keis vieni kitus. Įdomu tai, jog K. I. Gałczyńskis išgarsėjęs savo absurdo miniatiūrų ir humoreskų rinkiniu „Žaliojo žąsinėlio teatras“ (Vilniaus teatre „Lėlė“ 2010 m. pagal šį kūrinį buvo sukurtas spektaklis jaunimui), „Kavos malūnėlį“ sukūrė gyvendamas Malūnų gatvėje, Vilniuje. „Suprantu, kad migduku galima gimti, bet ar reikia juo būti visą gyvenimą?“ – klausia vienas mūsų istorijos herojus. Ir man atrodo, kad šis klausimas geriausiai atspindi spektaklio prasmę. Mes nesiekiame rasti atsakymų – mieliau užduodame klausimus. Mano galva, „Kavos malūnėlis“ – tai spektaklis apie savo potencialo atskleidimą. O tuo pat metu ir apie tai, kokių gydomųjų galių turi apkabinimai, kurių mums šiomis dienomis taip trūksta.” – pasakoja „Lėlės“ teatre nebe pirmą kartą kurianti (spektaklis „Raudonoji knyga“) lenkų režisierė Ewa Piotrowska.


Koks paveikslas! Kvadratai, trikampiai ir apskritimai linksmai stumdosi, liūdnai atitolsta, žaismingai prasilenkia – tikra jausmų dėlionė! Kartu leisimės į vaizduotės pasaulį, svarstysime, kaip mus veikia kūrinių formos ir spalvos, kokią nuotaiką kuria geometrinė abstrakcija. Galiausiai išsiaiškinę, kokios spalvos ir formos mūsų pačių emocijos, patirtis perkelsime į savo kūrybos spontanišką dėlionę.


Istorinis - edukacinis žygis demarkacinės linijos vingiais „Aisiu Lietuvon“

Aukštaitijos nacionalinio parko ir Labanoro regioninio parko direkcija

Edukacinis žygis pėsčiomis tęsis 8 km. palei Vilniaus krašto okupacijos metais buvusią demarkacinę liniją nuo Palūšės iki Vaišniūnų kaimo. Žygio maršrute tam tikruose taškuose žyminčiuose svarbius istorinius įvykius: prie Meironų kaimo paminklinio akmens šv.Kazimiero draugijai, ant Meironų kaimo tilto, prie buvusios demarkacinės linijos Vaišniūnų miške, prie Vaišniūnų ąžuolo pagal užrašytus istorinius faktus ir vietinių žmonių pasakojimus bus pristatyta šio krašto Vilniaus krašto okupacijos laikmečio istorija, žmonių likimai, lietuviškos spaudos platintojų gudrybės. Visi žygeiviai bus aktyvūs edukacinės programos dalyviai, suskirstyti į grupes turės įveikti parengtas užduotis, suvaidinti pateiktas situacines žaidimus - surasti miške paslėptą „lietuvišką spaudą“ ir paslėpus pernešti per „pasienio kontrolės postą“, išmokti Meironų kaime užrašytą lietuvių pasieniečių dainą, surasti užuominas prie kiekvieno svarbaus istorinio taško ir žygio pabaigoje pagal jas išlaikyti „egzaminą“ ir gauti „Vilniaus pasą“.


Viešoji įstaiga Lietuvos energetikos muziejus

Edukacijos metu dalyviai sužinos, kas yra iliuzijos, kaip jos susidaro, kas yra miražas, pareidolija ar dirbtinės perspektyvos. Dalyviai susipažins su judančiais paveikslėliais, gėrėsis 3D anaglifais ir interaktyvių eksponatų pagalba atras stulbinančių optinių apgaulių.


Edukacinis užsiėmimas „Kaip gimsta popierius“ V–VIII kl.

Edukaciniame užsiėmime „Kaip gimsta popierius“ bus pristatytos senosios ir moderniosios popieriaus gamybos ir restauravimo metodikos, supažindinama su popieriaus gamyba ir trūkstamų fragmentų atkūrimu popieriaus liejimo mašina. Veiklos metu bus naudojami dekoratyvinio, restauravimo, japoniško, lieto popieriaus pavyzdžiai, popieriaus gamybą atspindinčios iliustracijos ir medžiagos: medienos plaušas, vapsvų lizdo fragmentas, celiuliozės plaušas, presas, sėmimo forma, įvairūs restauravimo ir popieriaus sėmimo įrankiai. Dalyviai stebės popieriaus liejimo procesą, lakšto įklijinimą ir paruošimą presavimui. Užsiėmimo dalyviai bus plačiau supažindinti su vienu iš labiausiai žinomu restauravimo procesu –atkurtų fragmentų retušavimu. Moksleiviai turės galimybę sužinoti kokiais atvejais retušavimas reikalingas, o kokiais nebūtinas, kuo galima retušuoti meno kūrinius, kaip maišomos spalvos ir kokia retušavimo technika dažniausiai naudojama restauravime. Dalyviai gaus dovanų popieriaus liejimo mašinoje išlietus ruošinius, kuriuos galės savarankiškai retušuoti.


Edukacinė programa „Atstatyk jėzuitų bažnyčią“

Vienuoliai jėzuitai Kražiuose įsikūrė 1608 m. J. K. Chodkevičiui 1614 m. skyrus vienuoliams fundaciją, 1616 m. atidaryta kolegija, kuri fundatoriaus garbei buvo vadinama Collegium Chodkievicianum. Maždaug 4 ha plote ilgainiui buvo pastatyti net 22 įvairios paskirties pastatai. Šalia kolegijos, gavus fundaciją iš J. K. Chodkevičiaus, 1621 m. buvo pradėta statyti ir jėzuitų Švč. Mergelės Marijos Ėmimo į dangų bažnyčia – puošniausia to meto Žemaitijos šventovė, kurios dabar išlikę tik pamatų akmenys... Edukacinis užsiėmimas „Atstatyk jėzuitų bažnyčią“ vyksta išskirtiniame istoriniame paminkle – vieninteliame iš XVII a. pradžios išlikusiame buvusios Kražių jėzuitų kolegijos komplekso pastate. Čia įsikūrusiame Kražių M. K. Sarbievijaus kultūros centro muziejuje sužinosite Kražių miestelio bei jėzuitų įkurtos kolegijos istoriją, susipažinsite su J. K. Chodkevičiaus asmenybe ir jo svarba Kražių istorijai. Kad istorinės žinios būtų įdomios, įtraukiančios, o laikas praleistas turiningai, turėsite galimybę „atstatyti“ buvusią Kražių jėzuitų bažnyčią. Bažnyčios „pastatyti“ bet kaip nepavyks – sudėlioti medinę 3D dėlionę reikia pasitelkus komandinį darbą ir nuosekliai sekant instrukciją! Instrukcija – taip pat ne bet kokia. Bažnyčia „statoma“ pagal garsiojo XVII a. Europos poeto – Motiejaus Kazimiero Sarbievijaus kūrinį „Akmens pašventinimas“ (Sacra Lithothesis), kurį autorius 1621 m. ir skyrė būtent šios bažnyčios statybų pradžiai. Tai aktyvus, įtraukiantis ir sumanumo bei komandinės veiklos reikalaujantis žaidimas, kurio tikslas – susipažinti su jėzuitų istorija, „atstačius“ šiandien nebeišlikusią bažnyčią, gilinti žinias apie buvusį ir esamą kultūros paveldą Kražiuose.


2 milijonai žmonių… 600 km ilgis… automobilių spūstys… ore tvyranti pokyčių nuojauta… Kas tai? – Baltijos kelias! Šis visas tris Baltijos šalis – Lietuvą, Latviją, Estiją – suvienijęs įvykis nutiko 1989 metų rugpjūčio 23 dieną. O kur geriausia kalbėti apie šio įvykio prasmingumą ir reikšmę, jeigu ne ten, kur viskas prasidėjo? Tad kviečiame 5 - 9 klasių moksleivius į edukacinį užsiėmimą „Baltijos kelis - laisvės kelias!" Gedimino pilies bokšto muziejuje. Čia parengta informacija, autentiška vaizdo ir garso medžiaga, interaktyvi ekspozicija bei komandinės užduotys padės giliau susipažinti su šio įvykio kontekstu, organizavimu ir padariniais bei suprasti, kas mes esame šiandien, ir kaip svarbu apie laivę kalbėti, dėl jos stengtis kiekvieną dieną šiandienos kontekste.


Programos tikslas – supažindinti dalyvius su ilgu lino virsmo iš augalo į audinį keliu. Uždaviniai: (1) papasakoti apie linininkystės tradicijas Lietuvoje; (2) supažindinti su linų auginimo ir apdirbimo darbais, žaliavomis ir jų panaudojimu. Programos vadovė pasakoja apie linų sėjimą, linų auginimą, jų priežiūrą, panaudoja su linų darbais susijusius terminus, įterpia tautosakinių dalykų: pasakų, posakių, patarlių, mįslių apie liną. Klausydamiesi dainų apie liną dalyviai imituoja lino darbų judesius ir įsimena darbų ciklą. Pasiklausę ir pasimokę žaisdami vaikai bando apdoroti linus tradiciniais įrankiais ir technika. Parodžius, kaip buvo linai kuliami, duodama pabandyti kulti su kultuvėmis. Rodomas linų mynimas. Vaikai su mintuvais išsimina linų saują: stengiasi gerai išminti, kad linai liktų be spalių, švelnūs. Po mynimo linus pabando išbraukti. Kai linai išbraukti, jie šukuojami. Mokiniai pabando išmokti linus ir iššukuoti. Kai šukuojant linus iškrinta pakulos, iš jų mokiniai pabando nuvyti virvę. Taip pat mokosi verpti rateliu, austi. Sužinodami apie tokį lino – augalo kelią, nejučia suvokia ir lino reikšmę protėvių buityje ir kultūroje. Papildoma metodinė ir vaizdinė medžiaga: panaudojami dainų apie liną įrašai, panaudojami tikri linų apdorojimo įrankiai ir technika, krašto audėjų darbai: prijuostės, juostos, rankšluosčiai, staltiesės ir kt., A. Razmislavičienės knygelė „Dienos darbeliai – plonos drobelės“ („Lututė“, 2005 m.).


Edukacija „Kalėdinė kompozicija ant beržo riekelės“

Šv. Kalėdų laukimas – vienas prasmingiausių ir laukiamiausių periodų. O vaikai jo laukia su didesniu tikėjimu stebuklu! Yra tradicija puošti Kalėdinę eglutę, tačiau šiais laikais namus puošia ne tik ji, bet ir įvairios kompozicijos, vainikai ir žvakidės.
Šioje edukacijoje vaikai gamins žiemos kompoziciją ant beržo riekelės. Dekoruos ją eglių šakelėmis, kankorėžiais, gilėmis, smilgomis, džiovintais augalais – taip kaip mūsų senoliai dekoravo. Klijuos žvakutę ir parsineš šviesą ir šilumą į savo namus.


Užsiėmimas skirtas lavinti vaizduotę ir galvoti apie tai kas svarbu kiekvienam vaikui, jo idealai ir svajonės. Edukacijos metu kiekvienas vaikas kurs savo herojaus statulą iš antrinių žaliavų, sugalvos jo super galias ir pasidalins pasakojimu su grupe.
Bus skatinama „atpalaiduoti“ smegenis ir palikti daug vietos fantazijai. Taip pat vaikai sužinos apie medžiagų antrinio panaudojimo naudą, supažindinami kaip kiekvienas gali kas dieną prisidėti prie švaresnės planetos.


Mokiniai edukacijos metu bus supažindinti su popierinių servetėlių plastika, tautodaile. Išmoks ir pasigamins individualų erdvinį kūrinį. Savarankiškai derins spalvas, kurs naujas, savitus formas. Todėl, pagerės mokinių socialinių, emocinių įgūdžių lygmuo, lavės kultūrinis sąmoningumas per patyriminį ugdymą.


Viešoji įstaiga Sugiharos fondas "DIPLOMATAI UŽ GYVYBĘ"

Ar žinote, kad "The Guardian" savo skaitytojams Kauną siūlo aplankyti tarp 10-ies svarbiausią Europoje art-deco miestų?
Bent trumpai "pagyvenkite" to laikotarpio švietimo ministro J. Toknūno name, kuris pasakos ne tik savo, bet ir Japonijos
konsulo Kaune Čijunės Sugiharos ir jo šeimos istoriją, pristatys Nyderlandų garbės konsulo ir "Philips" direktoriaus
Lietuvoje Jano Zwartendijko veiklą bei šių dviejų diplomatų išskirtinį ryšį 1940 m. vasarą. 1939 - 1941 metai ženklina
Antrojo pasaulinio karo dalį ir Lietuvos valstybingumo netektį, bet jei šį laikotarpį norite suprasti ir pamatyti, ne tik kaip
Lietuvos valstybingumo žlugimą, bet kilnaus poelgio pavyzdį priimant karo pabėgėlius iš Lenkijos ir jais rūpinantis iki
sovietų okupacijos, šis muziejus kaip tik jums. Laukiami norintys susipažinti ne tik su fasadiniu diplomatų gyvenimu, bet ir
jų žvalgybinėmis užduotimis, Lietuvos interesais pasaulyje ir užsienio valstybių interesais Lietuvoje. Kviečiame pasiklysti to
meto tarptautinių santykių ir individo judumo labirintuose. Ar pakako tik asmens noro keliauti (ar greičiau bėgti) nuo karo
negandų ir 1940 m. užgriuvusios sovietų okupacijos? kokių reikėjo dokumentų? Kas sankcionuodavo išvykimą? Ar visi
keliai buvo atviri? Ir ar apmąstyta ir parengta kelionė baigdavosi sėkmingai?.. Šie ir daugelis kitų klausimų nebus atsakyti be
jūsų dalyvavimo.


“Muzika visiems” – tai muzikinė, edukacinė kelionė, kurios metu per grupinę improvizaciją auditorija susipažįsta su skirtingų pasaulio šalių muzikinėmis kultūromis, instrumentais bei ritmais. Šioje edukacijoje aptariami klausimai: kaip ir kodėl atsirado muzika? Kokie buvo pirmieji muzikos garsai ir instrumentai? Kas yra ritmas? Kodėl muzika kartais gali pasakyti daugiau nei žodžiai? Atsakymus į šiuos klausimus mokiniams padės surasti žinomas muzikantas, džiazo kūrėjas, multiinstrumentalistas bei edukatorius Remis Rančys. Edukacijos tikslas – supažindinti vaikus su skirtingomis pasaulio muzikinėmis kultūromis ir muzikos instrumentais. Per specialiai sukurtus muzikinius žaidimus vaikams suteikiama galimybė patiems savarankiškai muzikuoti bei improvizuoti.

Užsiėmimo metu mokiniai atliks keletą praktinių muzikinių žaidimų, kurie lavina motoriką, koordinaciją, ritmo pojūtį bei kuria geresnį grupės tarpusavio ryšį. Vaikai susipažins su netradiciniais muzikos metrais ir ritmais. Užsiėmimuose atliekami pratimai yra sukurti remiantis Afrikos bei Pietų Amerikos muzikinėmis tradicijomis bei ritualais. Edukacijoje naudojamų instrumentų geografija yra labai plati: pandeiro (Brazilija), lumzdelis (Lietuva), melodionas (Italija), dumbrelis (Norvegija), šamano būgnas (Sibiras), asalato (Senegalas), gitarlelė (Havajai).

Edukacinis užsiėmimas “Muzika visiems” – tai edukacinė muzikos pamoka, kuri pažadina ne tik kūną, bet ir sielą.


Kviečiame į šventinių vainikų dirbtuves. Jų gamybai naudosime natūralias gamtines priemones, įvairias dekoracijas, džiovintus augalus, Kalėdomis kvepiančias cinamono lazdeles, anyžius, apelsinus. Vainikai pinami iš kenio šakų, todėl ilgai išsilaiko, nenubyra kaip kiti eglišakiai. Mokysimės paprasčiausio ir gražiausio vainiko pynimo būdo. Jaukioje aplinkoje ir ramybėje su meile ir šiluma, galėsite patys pasigaminti vainiką, kuris jus džiugins Advento laikotarpiu ir per Šventes.
Programa skirta ugdyti pažinimo ir menines kompetencijas per krikščioniškas tradicijas, atskleisti mūsų šalies etninės kultūros išskirtinumą, jos archaiškumą, neišsenkantį kūrybiškumą. Užsiėmimai gali būti integruoti į pamokas, teminius susibūrimus, renginius.

Edukacijos metu prisiminsime kas yra Adventas ir kodėl jis švenčiamas. Išsiaiškinsime kodėl Kristaus gimimo šventės išvakarėse laikomasi rimties, pasninko ir draudimų.  Sužinosime, kokie kalėdiniai namų papuošimai būdingi Lietuvai ir iš kur atkeliavo adventinio vainiko pynimo paprotys. Kiekvienas iš Kenio šakelių nusipinsime Advento vainiką savo namams, ir sužinosime kokia jo simbolinė ir praktinė reikšmė.


Pomanderio kūrimas – užburiantis ir kvapnus eksperimentas. Jau Viduramžiais Europoje kvapnieji pomanderiai išplito aukštuomenėje ir buvo nešiojamami kaip kvapnieji papuošalai, demonstruojant savo galią ir turtus. Lietuvos karalienė Morta, gražioji Barbora Radvilaitė ir kiti valdovai puikavosi kvapniaisiais papuošalais.
Kvapų pagalba keliausime laiku ir į skirtingus žemynus - uostysime iš skirtingų regionų atkeliavusius aromatus, kuriuos uodė Kleopatra, Avicena ir karalius Mindaugas. Edukacinės programos metu derinsime ir analizuosime natas, susipažinsime su parfumerijos pradmenimis. Kiekvienas mokinys kurs asmeninį pomanderio kvapą, ir jų pagalba kurs savo pasakojimą, viziją ir nuotaiką. Kiekvienas mokinys išsineš kvapnų papuošalą, kurio galės pasipuošti pats arba naudoti kaip namų kvapuką.


Virtualios realybės edukacija "Žalioji žinutė" išvažiuojamoji

Mokymosi aplinka turėtų būti kuriama atsižvelgiant į mokinių amžių, jų poreikį. Vienas svarbiausių aspektų šiuolaikiniame pasaulyje, tai įvairių mokymosi metodų integravimas ir vaikų įtraukimas į neformalias, švietėjiškas veiklas. Virtuali realybė - jau pamėgta vaikų tarpe, kadangi jos metu realiu laiku galima atsidurti bet kokioje aplinkoje pamatyti, išgirsti ar net pajausti teikiamą informaciją. Mokymosi procese naudojant VR elementus galima pasiekti labai efektyvių rezultatų: mokiniai įtraukiami į veiklas, kurioje teikiama ne tik įdomi, bet ir naudinga, svarbi informacija. Edukacijų metu "Žalioji žinutė" norima vaikus pakviesti į susitikimą su virtualia veikėja Panda, kuri supažindins su atliekų rūšiavimo kultūra visame pasaulyje, parodys, kaip yra svarbu rūpintis savo aplinka ir kokie procesai gali įtakoti klimato atšilimą, gyvūnų, augalų išnykimą. Norima, kad vaikai labiau pažintų įvairias kultūras, mus supantį pasaulį, siekiama, kad biologijos, geografijos bei istorijos pamokos būtų perteikiamos neformaliuoju būdu. Taip pat norima vaikus supažindinti su atliekų perdirbimo procesu: nuo atliekų surinkimo iki galutinio atliekų perdirbimo. Tokia pažintis padės suvokti atliekų rūšiavimo svarbą ir kaip jas galima "prikelti" naujam gyvenimui. Edukacijų metu vaikai, susiskirstę komandomis, dalyvaus atliekų rūšiavimo rungtyje, kurios metu patys turės teisingai surūšiuoti ir į teisingus konteinerius paskirstyti paslėptas atliekas. Komandinis darbas paskatins tarpusavio ryšį, bendravimą. Edukacijų pabaigoje su mokytojais bus keliami ir aptariami svarbiausi patirtos edukacijos klausimai ir atliekų rūšiavimo svarba mūsų visuomenėje.


Kuriame teatrą: (at)rask, (su)kurk, (su)žinok!

Užsiėmimo pradžioje vaikai susipažins su lėlių teatro atsiradimo istorija, bus parodyti lėlių pavyzdžiai, pristatyta bibliotekos lėlių teatro erdvė su lėlėmis. Praktinės užduoties metu iš popierinių įvairių kūno dalių, antrinių žaliavų vaikai susikurs savo unikalų personažą ir atliks improvizacinį vaidinimą spalvingoje bibliotekos teatro širmoje. Edukacijos metu bus stiprinami darbo komandoje įgūdžiai, tarpusavio pasitikėjimas, improvizaciniai gebėjimai ir kūrybiškai praleistas laikas. Vaidinimas ir kūrybinė užsiėmimo dalis lengvai pritaikoma pagal dalyvių amžių.


Muzikinis edukacinis spektaklis „Skambantys skaičiai“

Tikslas – Pristatyti kokybišką, aktualų edukacinį turinį pradinio ir pagrindinio koncentro vaikų ir paauglių auditorijai, supažindinant juos su muzikos ir matematikos sąsajomis.
Uždaviniai:
1. Supažindinti mokinius su matematiniais muzikos principais.
2. Ugdyti supratimą apie muziką, kaip meno formą ir jos ryšį su matematika.
Spektaklis „Skambantys skaičiai“ kelia klausimą – kas bendro tarp muzikos ir matematikos? Ar muziką galima suskaičiuoti, o gal skaičiai moka šokti ir dainuoti? Naujame nuotaikingame ir šmaikščiame Lietuvos simfoninio pučiamųjų orkestro muzikiniame spektaklyje klausytojai kviečiami įsijungti į netikėtą istoriją, kurioje muzikos pamoką ves madam Nulštein! Kartu su orkestru ji garsais spręs „muzematines“ lygtis ir bandys atsakyti į sudėtingus klausimus. Galbūt jei nebūtų matematikos, visi gyventumėte olose kaip pirmykščiai žmonės? Kas nutiktų, jei nebeliktų skaičių? Klausimų visgi kyla ir madam Nulštein – deja, į juos atsakyti negali niekas. Juk pasaulis – tai ne tik aiškumas, bet ir paslaptis...


Tamsu -Baisu - pažink save.
Patyriminė edukacija aklinoje tamsoje.
 Komandos formavimui pasitelkiam vaidmenų žaidimo formatą aklinoje tamsoje.
Po žaidimo išanalizuosime ir aptarsime komandos veiksmus. Ugdysime darnaus darbo įgūdžius ir komandinį kūrybiškumą.
Asmeninė patirtis - padės pažinti save, savo kūno galimybes
Atrasti nestandartinių užduočių sprendimo būdų esant ribotiems ištekliams.
Bendro komandos tikslo siekimas.


Skaitmeninis spektaklis vyresnių klasių mokslieviams "Prabangos"

Interaktyvus spektaklis paruoštas pagal Jurgio Savickio noveles ("Palikimas", "Ponia Janina Sudocholskienė", "Prabangos") iš antrojo rašytojo apsakymų rinkinio „Ties aukštu sostu“ (1928). "Jurgio Savickio kūryba inteligentiška, vientisa ir stilinga. Stebėti pasauliui ir gyvenimui autorius pasikėlė nuo žemės ,,ties aukštu sostu ” (V.Mykolaitis- Putinas 1928 m.). Jurgis Savickis yra kone vienintelis europietiško tipo rašytojas lietuvių literatūroje. Tai labai intensyvaus, glausto stiliaus menininkas, reformatorius, į perdėm rimtą lietuvių literatūrą vienas pirmųjų įvedęs ironiją, humorą,parodiją, leidęs sau pažaisti įprastais lietuvių literatūros stiliaus, tematikos ir pasaulėžiūros dalykais bei savo skaitytojų lūkesčiais. J. Savickis – neabejotinai „kitoks“ lietuvių literatūroje. Kitoks, nei iki tol lietuvių novelėse vaizduotas, yra ir jo kūrybos žmogus. Šis kūrėjas išsiskyrė antitradiciškumu: vietoje charakterių – simbolinės figūros, nematomo režisieriaus paverstos marionetėmis, vietoje aiškumo – galvosūkį menantys antrieji pasakojimo planai, kuriuos iššifruoti padeda tik išankstinis autoriaus pažiūrų ir būdo pažinimas. Gyvenimą jis vaizduoja kaip teatrą, kuriame žmogus atlieka tam tikrą vaidmenį


Edukacinis užsiėmimas „Telefonijos istorija: nuo būgno iki debesies“ (Nuotolinė paslauga)

Šiais laikais negalime įsivaizduoti gyvenimo be telefono. Jis yra universali bendravimo, informacijos gavimo, perdavimo, taip pat komunikacijos priemonė. Telefonijos raidos istorija nėra ilga, tačiau pasižymi ypatingu progresyvumu. Neįsivaizduojame laikų, kai nebuvo mobiliųjų telefonų. Edukacijos metu pakviesime mokinius virtualiai aplankyti Telefonijos muziejų: pasižvalgyti po jo erdves, įvertinti sukauptą gausią telefonų kolekciją - nuo senovinių iki šiuolaikiškų.
Apžiūrėdami telefonus, mokiniai galės pastebėti pramoninio dizaino pokyčius, įskaitant telefonų konstrukcines medžiagas, formas, istorinių stilių motyvus, šiuolaikines dizaino tendencijas ir plačiau sužinoti apie telefonų technines galimybes. Užsiėmimo metu atliksime įvairias užduotis. Dalis jų bus iliustruota nuotraukomis, animacijomis ir filmų ištraukomis. Kursime įsivaizduojamą ateities telefoną. Akcentuosime jo dizainą, funkcionalumą bei technines galimybes. Mokysimės iš popieriaus išlankstyti telefono laikiklį.


„Aplankyk Panevėžį su Ozobotu“ - tai inovatyvi edukacija, skirta supažindinti vaikus su Panevėžio miesto istoriniais ir kultūriniais objektais, iškiliais žmonėmis. Pristatymo metu dalyviai sužinos kuo miestas garsus ir ką jame galima aplankyti. Pristatoma per 20 objektų, kurie kuria miesto įvaizdį ir yra svarbi istorijos dalis. Interaktyvios veiklos metu, vaikai susipažins ir išmoks valdyti Ozobot robotuką. Ar norėtumėte su juo paklaidžioti po Panevėžio miestą? Tuomet ši edukacija skirta jums. Užsiėmimo metu vaikai su Ozobot robotuku keliaus po Panevėžio miesto žemėlapį, aplankant įžymias, lankytinas Aukštaitijos sostinės vietas. Susipažins su jų istorija, aptars kuo viena , ar kita vieta reikšminga Panevėžio miestui. Tai padaryti pavyks tik išmokus koduoti Ozobotą, kuris geba sekti linijas, atpažinti spalvas, parinkus tinkamą spalvų kodą galima valdyti roboto kryptis ir veiksmus. Išmokus valdyti robotą vaikai miesto žemėlapyje turės pasirinkti lankytinus objektus, susidaryti maršrutą. Teisingai užkoduotas robotas seks sudarytu keliu aplankant žymius miesto objektus. Dirbant porose vaikai ugdysis bendravimo ir bendradarbiavimo, programavimo įgūdžius, turtins žinias apie lankytiną miestą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


TARP NATŲ - muzikos valanda MUZIKOS SVETAINĖJE

Projekto "TARP NATŲ - muzikos valanda" koncertų temos labai įvairios ir gali būti derinamos su pedagogais ir moksleiviais pagal poreikį ir pageidavimą. Galima skirti kelias temų grupes pagal atlikėjų sudėtį (šiuose koncertuose dalyvaus 1-2 atlikėjai). Pavyzdžiui: „Liaudies instrumentų muzikos valanda“, „Smuiko muzikos valanda“, „Vokalinės muzikos valanda“, „Mušamųjų muzikos valanda“, „Kontraboso muzikos valanda“ ir pan. Gali būti skirtingų epochų muzikos valandos: „Baroko muzikos valanda“, „Romantizmo muzika fortepijonui“ ar „XX a. muzikos valanda“. Moksleiviams, ypač 5-8 klasių, gali būti patrauklus LMS narių siūlymas rengti koncertus su savo mokiniais iš Vilniaus muzikos mokyklų. Tokio pobūdžio koncerte moksleiviai iš karto pajus subtiliai pateiktas atlikimo interpretacijos paslaptis. Ypač turiningi monografiniai koncertai. Aktorė Virginija Kochanskytė yra sukūrusi net kelias tokio pobūdžio programas: „Vincas Kudirka“, „Mykolas Kleopas Oginskis“, o pianistai Šviesė Čepliauskaitė ir Andrius Vasiliauskas - monografines Stanislovo Moniuškos fortepijoninės ir vokalinės muzikos programas. Tikime, kad didžiausias mūsų siūlomų edukacinių koncertų privalumas - galimybė derinti programas ir atlikėjus pagal atvyksiančių moksleivių poreikį ir amžių. O pagrindinis LMS narių, dalyvaujančių programoje tikslas - užmegzti tampresnį emocinį ir intelektinį kontaktą su jaunimu, atskleisti aukštosios muzikos teikiamas vertybes ir tikėti, jog didžioji jaukiuose koncertuose apsilankiusių moksleivių dalis tikrai taps rimtų aukštosios muzikos koncertų, rengiamų koncertinių įstaigų salėse, klausytojais. Koncertų programų pasiūlymai detalizuojami LMS svetainėje: http://parduotuve.muzikusajunga.lt/koncertai


Dalyvausite įtraukiančiose susikaupimą, mąstymą, pojūčius ir kūrybiškumą lavinančiose tikrose garsų dirbtuvėse ir sukursite vieną iš tautinės muzikinės raiškos ženklų – skudutį - bei išmoksite išgauti sudėtingesnę muziką tobulindami pasigamintą skudutį. Išmoksite parinkti įrankius ir geriausią ruošinį skudučio gamybai. Pažinsite muzikavimo priežastis, funkcijas ir naudą. Susipažinsite su lietuviškos kilmės skudučiais, kitų tautų analogais, senaisiais kaimo muzikavimo papročiais ir technika, šiuolaikinėmis tautinės muzikos kryptimis. Klausysitės ir kursite savo muziką. Dėmesio! Užsiėmime galimi nestiprūs susižeidimai (rakštis, odos paviršiaus įbrėžimai). Pageidautini dalyvių įgūdžiai ateinant – mokėjimas padrožti pieštuką peiliu, drožiant „nuo savęs“, o aukštesnis lygmuo - drožiant „į save“. Dirbama be apsauginių pirštinių (vaikai turės galimybę pažinti medžiagą, įrankį, bus mokomas saugiai įvertinti instrumento aštrumą). Užsiėmimai vyksta pirmame pastato aukšte, į kurį galime specialiu keltuvas įvežti asmenis, sėdinčius neįgaliojo vežimėlyje. Yra ir judėjimo negalią turintiems asmenims tinkamas tualetas. Apie specialiuosius grupės poreikius prašome informuoti užsakymo formoje.


„Žvaigždžių skliauto“ paslaptys. Seniausi gamtiniai laiko ir erdvės matai NAUJA PATIRTIS! Nuo 1996 m. „Lietuvos ryto“ dienraštyje kasmėnesines žvaigždėto dangaus apžvalgas rašantis etnokosmologas Jonas Vaiškūnas įvairaus amžiaus moksleiviams vaizdžiai ir išraiškingai pristatys dangaus šviesulių vaidmenį laiko ir erdvės matų ištakoms šalia Observatorijos bei Lietuvos Etnokosmologijos muziejaus įrengtoje „Dangaus stebykloje“ bei įspūdingame naujai įkurtame „Žvaigždžių skliauto“ kupole. „Žvaigždžių skliauto“ kupole supažindinimas su dangumi bus iliustruojamas vaizdais, nuotraukomis, muzika ir įspūdinga aplinka. Etnokosmologas J. Vaiškūnas nepaprastai įtraukiančiai perteiks žinias apie ryškiausius dangaus šviesulius ir jų reikšmę susidarant šiuolaikinėms laiko matavimo priemonėms – laikrodžiui ir kalendoriui bei pačiai laiko ir erdvės sampratai. Pasakojimas vyksta gamtoje bei kupole ir esant giedrai nakčiai, ir kai oras apniukęs – tai susitikimui ne kliūtis!


Skirtingo amžiaus dalyvių laukia neįtikėtina kelionė po taip gerai pažįstamus ir tuo pačiu dar niekada nepažintus pasaulius.
Edukacijų metu skirtingo amžiaus moksleiviams pristatoma mokslą, meną ir šiuolaikines technologijas sujungusi „Tautiškos giesmės“ instaliacija, susidedanti iš Lietuvos Respublikos himno, išreikšto pirmą kartą pasaulio istorijoje nuausta garso analizės juosta bei lazerio iliuminacija, ir darniai susiliejanti į garso, vaizdo bei judesio sinchroninę sistemą.
Kaip Lietuvos vardas buvo įrašytas į pasaulio istoriją? Ką nuostabusis riteris, tviskančiais šarvais, neša rankose savo išrinktajai? Kaip aguonos grūdelis apvertė milžino vežimą? Kuo panašūs spalvų ir garsų pasauliai? Ir dar daugybė kitų keistų ir išradingų klausimų ir žaidimų laukia kelionėje po mokslo, meno ir šiuolaikinių technologijų sintezės pasaulį, kuriame susijungia istorija ir muzika, fizika ir kalba, etika ir gamtos pažinimas, dailė ir informacinės technologijos, meilė savajam kraštui ir savęs pažinimas...
Edukacijas vedantis poetas ir tarpdisciplininių menų kūrėjas Julius Žėkas, baigęs skulptūros, fizikos, lietuvių filologijos, literatūrologijos, kultūros vadybos ir politikos studijas, taip pat kuriantis, organizuojantis ir kuruojantis įvairius kultūros ir meno bei neformaliojo švietimo projektus, vien su „Tautiškos giesmės“ instaliacijos edukacinėmis programomis uždegęs daugiau nei 100 tūkstančių jaunų širdžių ir protų.


Pietų Lietuvos gyventojams grikiai nuo senų laikų buvo labai svarbūs. Užauginti nederlinguose Dzūkijos smėlynuose, jie buvo ne tik maistas, bet ir vaistas. Iš grikių gaminti gardūs, kvapnūs patiekalai, o liaudies medicinoje taip pat be jų neapsieita. Edukacinės programos metu kepama ir vaišinamasi tradiciniu dzūkišku patiekalu – grikine babka. Dalyviai supažindinami su senaisiais grikių apdirbimo įrankiais, naudodami muziejuje turimus eksponatus dalyviai praktiškai išbando tradicinius grikių kelio darbus. Atlieka kūrybines užduotis.


Senasis šykštuolis ir niurzgalius Skrudžas kasdien skaičiuoja pinigus, verčia be atvangos dirbti savo raštininką Bobą ir niekaip nesupranta, kodėl reikia džiaugtis Kalėdomis. Anot jo, Kalėdos tėra kvailystė, kai pasijunti metais senesnis ir suvoki, kad vėl nieko neuždirbai ir nė kiek nepraturtėjai. Tačiau vieną stebuklingą naktį Skrudžo gyvenimas pasikeičia. Susitikimas su Praeities, Dabarties ir Ateities angelais atveria jo akis ir širdį, senasis bambeklis virsta neatpažįstamai geresniu žmogumi. Šviesi ir jautri Kalėdinė teatro pasaka „Skrudžo gatvės angelai“ (rež. A. Lebeliūnas) sukurta pagal D.Čepauskaitės pjesę „Skrudžas, arba diena, kai galima atverti širdį“. Tai spektaklis apie amžinas vertybes – meilę, atjautą, rūpestį, mokėjimą dalintis ir puoselėti šiltus tarpusavio santykius. Juk stebuklus kuria patys žmonės…


Edukacija „Šuniukas Mokas. Matematika“ su edukologe Živile Labute. Tai puiki priemonė vaikams, kurie pradeda mokytis pažinti skaičius ir tiems, kurie toliau mokosi skaičius iki 20 ir atlieka sudėties bei atimties veiksmus. Knygelėse užduotys parengtos taip, kad būtų paprasta ir smagu jas spręsti. Su šuniuku Moku bei muse Zizi vaikai lavina ne tik loginį mąstymą, bet ir ugdo pastabumą ir kūrybiškumą.


Atvykus į vietą, mokiniai supažindinami su įvairiais lietuviškai tekstilės gaminiais, pristatomi du Lietuvos rekordai: Tautinių juostų ir tautinių rankšluosčių rinkiniai ( po 300 vnt., šiuo metu eksponatų skaičius viršija 2000 vnt.) Susipažinus su audiniais, jų rūšimis, mokiniai keliauja į edukacinę patalpą, kur pasiimdami vilną ją išpešioja, sudėlioja raštą, sujungia ir suderina įvairias spalvas. tuomet į vilna suvyniojamas muilas. Muilas vyniojamas labai kruopščiai ir atsakingai , po to apvyniotas muilas suvyniojamas į tiulį. Ir baigiasi edukacija galingu putų proveržiu. Gniužulas įmerktas į vandenė, prigeria vandens ir tuomet gniužulas trinamas tarp trankų taip ugdydamas smulkiąją vaikų motoriką. Kol trinama atsiranda daug putų. Trinama tarp rankų tol kol nebelieka putų. Vaikai Pasigamintą gaminį parsiveža namo ir šia linksma idėja dalinasi su namiškiais.